Превью. "Қўқон-1912" - "Пахтакор"\n"Шерлар" 18 август куни Суперлигада бир ойдан ортиқроқ давом этган танаффусдан сўнг яна расмий ўйинга қайтишади.\nСуперлига 10-турида "Пахтакор" "Қўқон-1912" меҳмони бўлади. Беллашувлар марказлашган ҳолда Тошкент шаҳри ва вилоятида бўлиб ўтиши ҳақида маълумот бериб ўтганмиз.\nҚўқонликлар билан кечадиган беллашувни дисквалификация сабабли ўтказиб юборадиган футболчилар йўқ. Шунингдек, жароҳатланган ўйинчилар сафга қайтиб улгуришган ва Шота Арвеладзе асосий таркибдаги барча футболчилар хизматидан фойдаланиши мумкин. "Қўқон-1912"га қарши чемпионатларда ўтган 28 баҳснинг 16тасида "Пахтакор" зафар қучган. 7 ўйинда дуранг қайд этилган бўлса, 5 марта томонлар дурангга имзо чеккан. Рақиб дарвозасини 74 марта ишғол қилган жамоамиз 39 гол ўтказиб юборган.\nРақиб мезбонлик қилган учрашувларда тенглик кузатилиб турибди - 4тадан ғалаба ва 6 дуранг. Қўқондаги ўйинларда жамоалар гол уришда ҳам тенг кўрсаткичга эга - 22:22. Жамоамиз 2003 йилдан кейин меҳмонда ўтган 5 ўйинда мағлубиятга учрамаган. Ўтган йили "Шерлар" сафарда 2:1 ҳисобида ғалаба қозонишган.\nЎзаро ўйинларда Игорь Шквирин энг кўп гол урган - 8та. "Пахтакор"дан Александр Писарев 5та, Игорь Сергеев, Собир Ходиев, Валерий Кечинов 4тадан гол муаллифи бўлган. Кечинов ушбу тўпларни бир ўйинда киритишга эришган. "Қўқон-1912"дан эса Ойдинбек Алиев ва Соли Қурбонов 5тадан, Носир Отақўзиев 4 голни ўз ҳисобига ёзиб қўйган.\n"Қўқон-1912" ва "Пахтакор" жамоалари ўртасидаги учрашув 18 август, сешанба куни "Локомотив" стадионида соат 19:00да бошланади.


ҚУВАСОЙДА “ВОДИЙ ТУЛПОРЛАРИ” ОТ СПОРТИ МАЖМУАСИ ОЧИЛДИ\nФарғона вилояти Қувасой туманида ҳар томонлама муҳташам, миллий қорабайир наслли отларни кўпайтириш ва боқиш учун мўлжалланган «Водий тулпорлари» замонавий мажмуаси очилди. Мажмуа очилиш маросимида Ўзбекистон Республикаси Бош вазири ўринбосари, Ўзбекистон йилқичилик ва от спорти федерацияси раиси З.Мирзаев ва Фарғона вилояти ҳокими Ш.Ғаниев иштирок этишди.\nБу ҳақда Ўзбекистон МОҚ матбуот хизмати хабар берди.\nМазкур мажмуада асосан ҳарбийлар ва “Ватанпарвар” тизими ходимлари учун отлар тайёрланади. Мажмуа 2,5 гектар майдонда жойлашган. Бу ерда замонавий дренаж тизимига эга очиқ ва ёпиқ манежлар қад рослаган бўлиб, солярий барча керакли жиҳозлар билан таъминланган. Бундай иншоотлар учун сифатли “қум” жуда муҳим. Майдон Навоий вилояти “Жерой”дан келтирилган кварц қуми билан қопланган. Демак, мажмуа нафақат миллий, балки ҳалқаро даражадаги мусобақаларни ҳам қабул қила олади.\n«Водий тулпорлари» мажмуаси қурилиши “Кварц” АЖ маблағлари эвазига амалга оширилди. Акционерлик жамияти мутахассислари от мажмуаси имкониятларини кенгайтиришни, фаолият жараёнига етакчи иш усулларини тадбиқ қилишни ният қилишган. Масалан, яқин келажакда мажмуадаги отлар Ўзбекистоннинг ажойиб гўшаларида сайёҳларга хизмат кўрсатишга тайёр бўлади.


«Динамо» жамоаси таништирув маросимини ўтказди\nСуперлига ва Про лига клублари қаторида Самарқанднинг «Динамо» жамоаси ҳам янги футбол мавсуми олдидан футболчилар тақдимот маросимини ўтказди.\n2021 йилги янги футбол мавсуми бошланиши олдидан ўтказилиши анъана тусини олган таништирув маросимида «Динамо» футбол жамоасининг бу йилги янги таркиби, мураббийлар штаби оммага таништирилди. Самарқанд шаҳридаги «Ёшлар маркази» катта залида ўтган тадбирда вилоят ҳокимлиги, клуб ҳомийлари, мутасадди раҳбарлар ва юз нафарга яқин энг фаол мухлислар ҳамда ОАВ вакиллари иштирок этишди.\nТақдимот маросимини Самарқанд вилояти ҳокими ўринбосари Ботир Нуруллаев очиб бериб, аслида тадбирни вилоят ҳокими очиб бериши режалаштиргани, бироқ Эркинжон Турдимов маълум сабаблар туфайли маросимга кела олмаганини айтиб ўтди.\n«Барча футбол мухлислари ва «Динамо» футбол клубини бошланаётган янги футбол мавсум билан чин қалбдан қутлаб қоламан. Ушбу маросимга вилоятимиз ҳокими Эркинжон Оқбўтаевич кела олмаган бўлсалар-да, у киши вилоят футбол ассоциацияси раҳбари сифатида клуб олдига асосий вазифа сифатида Суперлигани қўйганлар. Шу жиҳатдан ҳам жамоага тажрибали мутахассис Ҳаким Қаюмович Фузайлов таклиф этилган. Жамоа Самарқанд ва Тошкентда йиғин ўтказиб, мавсумга пухта тайёргарлик кўрди. Энди самарқандлик мухлисларни хурсанд этиб, Суперлига йўлланмаси учун курашиш керак», - дейди Самарқанд вилоят ҳокимининг туризм ва спортни ривожлантириш масалалари бўйича ўринбосари Ботир Нуруллаев.\nШундан сўнг бирин-кетин қарсаклар остида «Динамо» жамоасининг барча футболчилари таништирилиб, уларга либослари топширилди.\nШундан кейин жамоа бош мураббийи Ҳаким Фузайлов ва фахрий ҳамда жонкуяр мухлислар сўзга чиқиб, «Динамо»ни Суперлигага қайтиш учун елкама-елка туриб қўллаб-қувватлашга тайёр эканликлари ҳақида айтиб ўтишди. Ўз ўрнида жамоа сардори Обид Жўрабоев футболчилар номидан клуб раҳбарлари ва мухлисларга миннатдорчилик билдирди.\nМаълумот учун, «Динамо» жамоаси Про лига 1-тури доирасида 24 март, чоршанба куни Самарқандда Сирдарё вилоятининг «Янгиер» клубини қабул қилади. Кўҳна шаҳарда янги футбол мавсумига старт берадиган ушбу ўйин соат 18:00да бошланади.\nТаништирув маросимидан барча фотогалерея бу ерда - https://t.me/FCDinamo1960\nЎқилди (марта): 558. Киритилган сана: 2021-03-23 00:00:00.


Огоҳлик давр талаби, ёхуд миссиоонерлик ҳақида... » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » Огоҳлик давр талаби, ёхуд миссиоонерлик ҳақида...\nОгоҳлик давр талаби, ёхуд миссиоонерлик ҳақида...\n19-03-2021, 10:53 muslim Мақолалар 107\nМиссионерларнинг бугунги кундаги фаолияти ҳеч бир минтақа, ҳеч бир давлат бундай таҳдиддан холи эмаслигини кўрсатади. Бундай ҳолатларнинг олдини олиш учун эса миссионерларнинг моҳиятини тўғри ва чуқурроқ англаш, уни бартараф этиш йўлида мақсадли, тизимли ва тадрижий фаолият олиб бориш зарур.\nМиссионерлик-умумий маънода бирор динга эътиқод қилувчи халқлар орасида бошқа динни тарғиб қилиш. Бу сўз лотинча сўздан олинган бўлиб, "вазифа топшириш"," вазифа берувчи "деган маънони англатади. Миссионерлар фаолиятини кенг тарғиб қилиш учун барча соҳалардан фойдаланишга эришишмоқда.\nИлк миссионерлар асосан ўша даврларда ҳам анчагина ноёб касб ҳисобланган ва юқори қадрланган табиблик фаолияти билан шуғулланиб, инсонларни даволаш билан бир қаторда динни тарғиб қилар эдилар. Ҳозирда эса тиббий соҳадаги ўринлари янада ривожланмоқда. 1992 йил 20 июлда миссионер Сергей Рахуба томонидан ташкил этилган" Руҳий тикланиш "миссионерлик марказларини ривожлантириш концепциясида тиббий миссияларнинг асосий вазифаси:" Янги черковларни тузиш ва инжиллаштириш ", деб белгилангани ҳам бу соҳага бўлган эътиборнинг мақсадини яққол ифодалайди.\nМиссионерлар турли хил ижтимоий-маърифий тадбирларни тез-тез ўтказишдан ижтимоий онгда ўз фаолиятлари ҳақида ижобий тасаввурни шакллантирадилар, ўзаро муносабатлар ўрнатиш ҳамда маҳаллий ҳокимият вакиллари билан алоқаларни яхшилашдек мақсадларни кўзлайдилар. Бундай тадбирлар аҳолининг турли қатламлари, жумладан ёшларни кенг жалб эта олади.\nМиссионерлик билан шуғулланишга ҳаракат қилаётган айрим диний ташкилотларнинг у ёки бу ўрта мактабга янги ўқув йилига тайёргарлик кўриш учун таъмирлаш материаллари олиб бериш, ибодатларга қатнайдиганларнинг бевосита таъмир ишларида қатнашиши шаклида ёрдам беришга ҳаракат қилишлари ортида ҳам ғараз мақсадлар ётишини англаш қийин эмас.\nАхборот йўналиши ҳажман кенг, мазмунан ранг-баранг, узатилишига кўра тезкор бўлган бугунги кунда газета ва журналлар, уларга хос хусусиятлардан усталик билан фойдаланишга интилиш миссионерликни амалга оширишнинг муҳим бўғинига айланганини алоҳида қайд этиш лозим.\nМуайян қарашлар ва қадрятларни яшин тезлигида оммалаштириш, тарқата олиш имкониятига эгалиги туфайли радио ва телевидение кишилар онги ва қалбига таъсир ўтказишнинг тезкор ва катта шиддат билан кечишига замин яратмоқда. Маълумотларга кўра, 2006 йилда миссионерлик ғоялари билан суғорилган 118 та кинофильм яратилиб, улар Голливуддаги фильмларнинг 41 фоизини ташкил этади. Мутахасислар фикрича христианлик руҳи билан суғорилган фильмлар жангари ва фантастик фильмлардан ҳам кўпроқ даромад келтирмоқда.\nБугунги кунда интернетдан, компьютер тармоғи, балки космик алоқа йўлдошлари, радиосигнал, кабел телевиденияси, телефон, уяли алоқадан фойдаланиш тезлик билан ривожланмоқда. Миссионерлар эса бу каби воситалардан унумли фойдаланишмоқда.\nБир қарашда миссионерларнинг дастурлари инсоният равнақи, дунёда тинчлик ўрнатиш, муҳтожу бечораларга беғараз кўмак кўрсатишга қаратилгандай туюлади. Аммо чуқурроқ назар ташланса, уларнинг барчасидан маълум, аксарият ҳолларда ғаразли мақсадлар кўзланаётгани аён бўлади. Аввал улар ўзларини сахий ва инсонпарвар кўрсатиб, кейинчалик асл қиёфаларини ошкор қиладилар. Баъзи ҳолларда "шунча яхшиликлар эвазига" христианликни қабул қилиш талаб этилади.\n... Шундан келиб чиқиб, рисолада миссионерликнинг олдини олишнинг ҳуқуқий асослари ҳамда бу жараёнда диний маърифат ва бағрикенгликнинг маданиятнинг ўрни ва аҳамияти масаласига ҳам алоҳида эътибор берилган. Айни дамда миссионерлар ёшларни, аёлларни, ҳатто кексаларни ўз домига тортиш каби манфур ишларини амалга оширмоқдаки, шу сабаб бизни доим огоҳ бўлишликка ундайдиган ва уларнинг ғаразли фаолиятидан бошқаларни ҳам огоҳ этишдек маъсулиятли иш зиммамизда турган бир пайтда яшаш жойларимизда буни олдини олиш ва зарарли оқибатлари ҳақида айтиб ўтиш лозим деб ўйлайман.\nҚизилтепа туман бош имом хатиби хотин-қизлар масалалари бўйича ёрдамчиси Файзиева Мукаррам.\nМиссионерлик ва прозелитизмнинг салбий оқибати\nМиссионерлик ва прозелитизмнинг салбий оқибати ...\nМиссионерлик ва прозелитизм салбий оқибатлари\nМиссионерларнинг бугунги кундаги фаолияти ...\nБиринчи қисм... ...\nБиз бугун маънавий таҳдидлар кучайган асрда яшаяпмиз. Шундай маънавий ...\nСаъд ибн Абу Ваққос\n“Шукроналик ва сабр”\n“ Экстремизм ва\nСоҳа бўйича ишлаш


19:50 / 27.10.2019 | Даврон Дадажонов | 782\nАссалому алайкум! Бир киши Расулуллоҳ соллаллоҳу алайҳи васалламга: “Ё Расулуллоҳ мен Аллоҳни яхши кўраман”, деб айтди. Шунда Расулуллоҳ соллаллоҳу алайҳи васаллам: “Ундай демагин. Агар гапинг рост бўлса бошинга балолар ёғилишига тайёр тургин”, деб айтдилар. Ҳалиги киши яна бир айтдилар: “Ё Расулуллоҳ мен сизни яхши кўраман”. Шунда Расулуллоҳ соллаллоҳу алайҳи васаллам: “Ундай демагин. Агар гапинг рост бўлса бошинга фақирлик тушишига тайёр тургин”, деб айтдилар. Ушбу ҳадис саҳиҳми?\n– Ва алайкум ассалом! У ҳадисни тўғри тушуниш керак. Аллоҳ ва расулига муҳаббат қилган инсон боши мусибатдан чиқмайди, умри фақирликда ўтади дегани эмас. Чунки саҳобаларни бойликларини ҳисоблаб чиқса ҳозирги кундаги дунёдаги саноқли бойларнинг сафида аввалги ўринларда турадилар. Ҳадисдан мурод имтиҳон қилинишдир. “Саҳиҳул Бухорий”нинг шарҳи “Кашфул Борий”да Салимуллохон раҳматуллоҳи алайҳ хушхабар келтирган кишига суюнчи бериш бобида бир воқеъани зикр қилганлар. Унда: “Имом Шофеъий раҳматуллоҳи алайҳ бир куни тушларида Расулуллоҳ соллаллоҳу алайҳи васалламни зиёрат қилдилар. Расулуллоҳ соллаллоҳу алайҳи васаллам Аҳмад ибн Ҳанбалга синов бўлишининг башоратини беринг дедилар. Эрталаб туриб имом Шофеъий шогирдларига “Қайси бирингиз у кишига бу башоратни етказади?” дедилар. Шогирдларидан бири “мен етказаман” деб Аҳмад ибн Ҳанбал ҳузурларига сафарга чиқдилар. У кишига бу башоратни етказилганида суюнчисига кийиб турган кўйлакларини ечиб берганлар. Шогирд имом Шофеъий олдиларига олиб келганда у зот кўйлакни бир жомга солиб устидан сув қуйиб, сувини ичиб юборганлар” дейилган. Аҳмад ибн Ҳанбал бу синовдан гўзал тарзда ўтганлар. Бошларига тушган бу синовни Расулуллоҳ соллаллоҳу алайҳи васалламнинг башоратлари ва Аллоҳнинг ҳузурида мисли кўрилмаган даражада мартабага эришишга сабаб деб билганлар. Ҳамма вақтларда ҳам мўминлар синовда бўладилар. Кимдир уни хайрият деб қабул қилиб сабр қилади ва муваффақиятга эришади. Кимдир уни ёмонлик деб билади. Аллоҳ таоло Қуръони каримда бандаларига икки савол берган.\nИймон калимасини оғизда айтиш осон. «Иймон келтирдим», деб ҳар ким ҳам айтавериши мумкин. Аммо тил билан айтилган калима дилдан чиққанми ёки йўқми, буни аниқлаш учун банда синов-имтиҳондан ўтиши керак. Бу эса қадимдан жорий бўлиб келаётган одат. (Анкабут сураси).\n115. Наҳотки, сизни яратишимиз беҳуда бўлган ва сиз Бизга қайтарилмассиз, деб ҳисобласангиз?! (Муминун). Валлоҳу аълам!


Янги темир йўл хавфсизлигига кафолат йўқми?\nЯқинда ишга туширилган Тошгузар-Бойсун-Қумқўрғон темир йўли аниқ иқтисодий хулосаларга асосланиб эмас, Ўзбекистон президентининг шахсий амбициясини қондириш орқасидан бунёд этилган.\nМосквадаги МДҲ институтининг Марказий Осиё бўлими раҳбари Андрей Грозин ана шундай фикр билдирди.\nЛойиҳа қиймати 447 миллион доллар бўлган бу темир йўлнинг 24 августда бўлиб ўтган очилиш маросимида президент Ислом Каримов шахсан иштирок этганди.\n“Мен ҳали Қашқадарëда ишлаб юрган пайтимда бу ерларга темир йўл қуришни ўйлаган эдим”, - деганди маросимда президент.\nЎзбекистоннинг бошқа ҳудудларини Сурхондарё вилояти билан боғловчи Тошгузар-Бойсун-Қумқўрғон темир йўлининг узунлиги 223 километр бўлиб, у 33 ойда қуриб битказилди. У Сурхондарёга поездда Туркманистон ҳудудини четлаб ўтиб етиб бориш имкониятини яратади.\n“Туркманистонни четлаб ўтувчи бу темир йўл иқтисодий жиҳатдан фойда келтириши ҳақида аниқ илмий хулосалар йўқ, у фақатгина Ўзбекистон президентининг мутлақ ички хоҳиш-истаги билангина бунëд қилинди. Бу темир йўлдан фойда келиши борасида экспертлар хулосаси йўқ ҳали”, - дейди А.Грозин.\nА.Грозин ҳукмдорлар орзуси давлат хазинасига юк бўлишини айтар экан, темир йўл қурилишидан кўра, қўшнилар билан келишилса, фойдали бўлар эди, деб ҳисоблайди.\n“Бу иш янгидан велосипед ихтиро қилишга ўхшайди. Бундай кўламдаги қурилиш улкан чиқимларни талаб қилади. Қўшнилар билан транзит ва божхона тўловлари борасида муросага кела олмаган Ўзбекистон катта харажатга тушди. Ашхобод ва Душанбага аччиқ қилган Каримов ўзининг харажатталаб темир йўлини қуришга қарор қилди. Аслида қўшнилар билан келишилса, иқтисодий манфаатга эришилар эди. Ўзбекистонда маблағ кутаëтган соҳалар кўп-ку! Ҳукмдор орзуси деб халқ маблағини ҳавога совуриш шартмиди”, - дейди МДҲ институти эксперти.\nТемир йўлнинг очилиш пайтида Ислом Каримов баланпарвоз гаплар билан йўл қурувчиларини мақтади. Аммо мамлакат раҳбари қурилиш пайтида юз берган фалокатларда нобуд бўлганларни эсламади.\n“Баъзи жойларда денгиз сатҳидан 1800 метр баландликка ҳам кўтарилган темир изларнинг хавфсизлигига кафолат йўқ. Ҳозиргача қурилиш давридаёқ турли фалокатлар туфайли 50 ишчи-хизматчи воқеа жойида ҳалок бўлди. Тўрт вагон, икки локомотив жарга қулади”, - дейди журналист Абдураҳмон Ташанов.\nАндрей Грозин ҳам ўйламасдан қурилган бундай темир йўл доимо хатар манбаи бўлиб қолаверишини билдирди.\n“Ҳар қандай ҳолатда ҳам номувофиқлик юзага келади. Стандартлар, технология ва инфратузилманинг мос келмаслиги эса доимий хавотир манбаига айланиб, бошбошдоқликни вужудга келади. Булар оқибатида фалокатлар занжири юзага чиқади”, - деди А.Грозин.\nЖурналист Абдураҳмон Ташанов Ўзбекистондаги мутахассислар ҳам А.Грозин фикрини маъқуллаши, аммо ҳукмдор орзусига қарши чиқишга журъат қилмаслигини таъкидлади.\n“Мен темир йўл соҳаси мутахассислари билан гаплашдим. Уларнинг ўзи бу йўлдан юрадиган поездга чиқмоқчи эмас. Ўзингиз тасаввур қилинг: тик довонга вагонларни икки локомотив олдинда тортади, учтаси орқадан итариб боради. Шоша-пиша қурилган йўл хавфсизлигига кафолат йўқ”, - деди А.Ташанов.


“Шифокор”ларимиз таъмагирликдан қониқмай, чақалоқларни пуллаяпти – Йўлдошев (видео) | Qalampir.uz\nЖамият\t25 Декабрь 2019 20:17 9678\nЎзбекистонда соғлиқни сақлаш тизимидаги коррупция шу қадар илдиз отиб кетганки, у ҳомиладор аёлни рўйхатга олишдан бошлаб, то болани оёққа қўйгунгача давом этмоқда. Бу ҳақда бугун, 25 декабрь куни Ўзбекистон Республикаси Бош прокуратурасида ўтган йиғилишда Бош прокурор Ниғматилла Йўлдошев маълум қилди.\n“Репродуктив саломатликни, оналик ва болаликни муҳофаза қилиш – давлат сиёсати даражасига кўтарилгани соҳа мутасаддиларига алоҳида масъулият юклайди.\nАфсуски, ушбу йўналишларда ҳам коррупция “палак” отиб, бу иллат ҳомиладор аёлни рўйхатга олишдан бошлаб, фарзанд туғилиб, уни оёққа қўйгунгача кўрсатиладиган барча тиббий хизмат жараёнларини кенг қамраб олган.\nБу соҳада фаолият олиб бораётган 69 нафар тиббиёт ходими таъмагирлик ва бошқа суистеъмолчиликлари учун жиноий жавобгарликка тортилганлиги шундан далолат беради”, дейди Ниғматилла Йўлдошев.\nБош прокурорнинг қайд этишича, Тошкент шаҳар Бектемир туман марказий поликлиникаси шифокори ҳомиладор И.ни диспансер рўйхатига киритиш учун 150 минг сўм, Р.ни диспансер назоратига олиш эвазига 350 минг сўм олганлиги учун жавобгарликка тортилган.\nСамарқанд вилояти Перинатал маркази шифокори фуқаро Ш.ни жарроҳлик йўли билан туғдириш эвазига 500 минг сўм талаб қилиб олганда ушланган.\nТошкент шаҳар 4-сонли туғруқхона шифокори эса, 300 доллар пора эвазига фуқаро Х.нинг 14 ҳафталик ҳомиласини аборт қилиш йўли билан олиб ташлаган.\nБош прокурор сўзида давом этаркан, айрим шифококлар таъмагирлик ва порахўрликдан қониқмай, энди чақалоқларни сотишдек жирканч жиноятларга қўл урмоқда. Йўлдошев ўз фикрларини аниқ далиллар билан тўлдирди.\n“Аҳвол шу даражада аянчлики, “шифокорларимиз” бу каби таъмагирликлардан ҳам қониқмасдан, ҳатто, гўдакларни пуллашгача бўлган қабиҳликка қўл урмоқда.\nМисол учун, Янгийўл туман туғруқхонаси шифокори Ҳамроев фуқаро Эргашевага унинг чақалоғи гўёки вафот этганини айтиб, норасида гўдакни бошқа бир фуқарога 100 долларга сотиб юборган.\nБахмал туманида туғруқ бўлими мудири Умматов ҳомиладор фуқаро Турсунованинг никоҳсиз туғилган фарзандидан воз кечмоқчилигини билиб, гўдакни таниши Норбоевга 3 миллионга сотган. Албатта, бир жирканч жиноятларга қўл урган тиббиёт ходимлари жавобгарликка тортилди. Шу ўринда ҳақли бир савол туғилади: шифокорларнинг бу қадар тубанликка берилиши сабабларини вазирлик ўрганганми? Қачон бу ҳолатларга чек қўйилади? Аслида оналик ва болаликни муҳофаза қилиш борасида йўл қўйилаётган камчиликлар , мавжуд муаммоларнинг бир учи бу каби суиистеъмолчиликларга бориб тақалмайдими?”, деб Соғлиқни сақлаш вазири Алишер Шодмоновга юзланди Бош прокурор Ниғматилла Йўлдошев.\n11 Август 11:39 44827\n11 Август 15:00 30409\n11 Август 12:46 30074


«Ўша пайтда каллам кетишини пойлашганмиди?». Юлдуз Усмонова Гулнора Каримова ва «Гулисан» қўшиғи атрофидаги гап-сўзларга муносабат билдирди (видео) - Daryo\n20:36, 14.12.2019 143514\n«Ўша пайтда каллам кетишини пойлашганмиди?». Юлдуз Усмонова Гулнора Каримова ва «Гулисан» қўшиғи атрофидаги гап-сўзларга муносабат билдирди (видео)\nЎзбекистон ва Қорақалпоғистон халқ артисти Юлдуз Усмонова «Дарё» интернет-нашри учун эксклюзив интервью берди. Интервьюни журналист Феруз Муҳаммад ташкиллаштирди.\nМавзуга доир: Юлдуз Усмонова 10 йил «запрет»да юришига сабаб бўлган воқеаларни гапириб берди\nЮлдуз Усмонова ўзининг Instagram саҳифасига Гулнора Каримовани қўллаб-қувватлаётган ва унга озодлик сўраётган хонандаларни танқид қилган видеосини жойлагандан сўнг ижтимоий тармоқларда бир вақтлар «Гулисан» қўшиғини куйлаб, бугунги кунда бошқача муносабат билдираётгани кескин қораланган эди.\nЮлдуз Усмонова суҳбат давомида Гулнора Каримова ҳақида куйлаган «Гулисан» қўшиғи буюртма бўлгани, ўша вақтларда бошидан нималар ўтгани ҳақида гапириб берди.\n‘Гулисан’ қўшиғини буюртма қилинган қўшиқ деганман. Майли, мени ёлғончига чиқаринглар, лекин, менинг мусиқачиларим ҳали ўлгани йўқ, ўшандан кейин Америкага кетиб қолганлари бор, бу ерда ишлаётганлари бор, бемалол сўраб кўришингиз мумкин. Зокир акани ‘Афғон’ студиясида ёзганмиз. Қандай бўлганини ана ўшалардан сўрасангиз айтишади. Буюртма қилинган қўшиқ эди. Ижро этиш мажбуриятимиз бор эди. Мен ўша пайтда бир нарса дейишим мумкин эдими, бу ерда қизим, невараларим бор эди. Нима ҳам дея олардим. Кейин юртдан чиқариб юборишган, ҳамма нарсамни ташлаб кетдим. Ким туриб бера олди? Валломати ҳам ўша пайтларда индамай ўтирди-ку. Нега фақат мени гапираверишади? Ўша пайтда каллам кетишини пойлашганмиди? Нима қилишим керак эди?!\n‘Асрлар садоси’ да қўшиқни ёзасан дейишди. Йўқ, ёзмайман дедим. Кейин хўжайиним Мансуржон орқали чиқишди. ‘Ёзсин, ўша ерда чиқиши керак’, дейишди. Биз ўша ерда чиқмаймиз дедим. ‘Ёзасиз, чиқаркансиз’, дейишди. Майли деб ёздик, лекин, ‘мени айтди дейсиз чиқмаймиз’, дедим. Чиқаётгандим, саҳнани олдигача борган эдим, саҳнани олдидан Шуҳрат Ғуломов келиб битта қоғоз кўрсатган. Президентимиз қўл қўйган қоғозда менинг исмим устидан, қизил билан, уриб, чизиб қўйилган экан.\nМенинг нима қилишга ҳаққим бор эди. Ўлмай қолганимга Худога шукр. Мен нималарни яшаб ўтмадим. Ҳаммага гапириш осон. Осон тутганни бошига солсин, бошига солсинда кўрсин. Гулнорадан аламим йўқ, унинг мард тарафлари ҳам бор эди. Ўзи еса ҳам бировга едирмас эди, ўзи чақса ҳам бировга чақдирмас эди. Шу одатлари бор эди, қўлдан келганича. Лекин, давлат бюджетини ўмариб қўйишди-да... Мен у ҳақда гапирган бўлсам, билганимни гапирдим. Уни ҳақорот қилганим йўқ. Халқни пулини қайтариб бер, бола-чақанг билан бемалол яша.\nЮлдуз Усмонова, Ўзбекистон ва Қорақалпоғистон халқ артисти\n19:25, 22.09.2020 172140\n18:45, 09.10.2020 61150\n«Гонорарим меҳнатимга яраша». Райҳон Уласенова «Мендирман Жалолиддин» сериалида аскардек меҳнат қилгани ҳақида гапирди (видео)\n15:33, 04.10.2020 63086\nЭмре Кивилжим — Жалолиддин, Жавоҳир Зокиров — Чингизхон, Гуленай Калкан — Туркон Хотун. «Мендирман Жалолиддин» тақдимотидан репортаж (фото ва видео)\n19:56 Бугун 3130\n19:35 Бугун 2896\nXiaomi ўзининг «ақлли» каравотини намойиш этди (видео)\n19:16 Бугун 3539\nПольша президенти Анжей Дуда коронавирусга чалинди\n19:12 Бугун 3773\nАПЛ. «Манчестер Сити» Лондонда очко йўқотди ва 11-ўринга тушиб кетди\n23:05, 22.10.2020 202718\n22:42, 23.10.2020 122008\n20:33, 23.10.2020 114393\n16:47, 23.10.2020 79494


ТЕРМИНАЛ ИШЛА(МА)ЙДИ — Ishonch Gazetasi\nБугунги кунда ишловчиларнинг аксарияти иш ҳақини пластик карточкалар орқали олади. Уларни ишлатиш ҳам нақд пулга нисбатан анча қулай. Бироқ айрим “тадбиркорлар” тўлов терминалидан фойдаланишни унчалик ҳам хуш кўраверишмайди. Сабаби эса оддий: терминал орқали маблағ қабул қилишса, пул тушумини яширолмай қолишади. Журналист Дилрабо Қурязованинг “Хоразм ҳақиқати” газетасида чоп этилган “Терминалга савдо қилмаймиз…” номли мақоласида ушбу муаммо таҳлил қилинади.\nМақолани тўлиқ қуйида ўқишингиз мумкин.\nТЕРМИНАЛГА САВДО ҚИЛМАЙМИЗ….”:\nИШОНЧЛИ ТАҲЛИЛ, АСОСЛИ ТАНҚИД\nМамлакатимизда пластик карточкалар жорий этилганига бир неча йил тўлди. Бугун улар ҳар бир юртдошимизнинг кундалик турмуш тарзининг ажралмас қисмига айланиб улгурган. Айниқса, шаҳар ва туманлар, ҳатто чекка қишлоқ ҳудудларида ҳам бундай замонавий тўлов усулидан фойдаланиш имконияти яратилган. Шундай бўлишига қарамасдан, ҳали-ҳамон терминалсиз ишлаётган савдо шохобчалари, ёки, “терминал ишламаяпди” деган гапни шиор қилиб олган тадбиркорларимиз йўқ эмас. Тадбиркорларимиз орасида терминални ишлатишни маълум вақтга белгилаб қўйган уддабуронлар ҳам талайгина.\nУзоққа бормасдан, вилоятимизнинг Урганч шаҳрида жойлашган “Урганч савдо уйи” МЖЧдаги муаммоли ҳолатларни ўрганишга ҳаракат қилдик.\n“Урганч савдо уйи” масъулияти чекланган жамияти вилоятимизнинг энг кўзга кўринган савдо марказларидан бири саналади. Бугун бу ерга келган ҳаридор ўзи истаган нарсани ҳарид қилиши табиий. Ушбу марказнинг ертўла қисми ҳам каттагина савдо уйига айланган десак, муболаға бўлмайди. Бу ерда турмуш тарзимизда зарур бўлган минг хил қурилиш молларини, темир анжомлари-ю электр асбоб-ускуналарини топиш қийин эмас. Ушбу савдо ҳудуди каттагина бўлиб, ҳар бир тадбиркор ўзига алоҳида дўкон ва ўрин белгилаб олган. Лекин шаҳарда яшовчи ҳамкасбларимнинг айтишича, бу ерда тўлов терминалининг ишламаслиги, ёки “бизда терминал йўқ!”, “терминал бору, электр йўқ”… қабилидаги бир ҳил одатий жавоб қайтарувчи тадбиркорлар кўпчиликни ташкил этар экан. Яқинда мен ҳам рўзғорга керакли электр анжомини олиш учун эрталабдан шу ерга киришга мажбур бўлдим. Ўзимга керакли анжомларни топиб, сотувчидан нархини сўрадим, сотувчи айтган нарх қимматлигини билиб, йўлимда давом этдим. Бошқа сотувчидан шу нарсани сўраганимда биринчи сотувчидан 4 минг сўм арзон айтди. “Ҳар тугул нархи ошмаган экан”, деган ҳаёл билан сотувчига пластик карточкамни узатдим. Тахминан 35 ёшлар атрофидаги сотувчи йигит “терминал йўқ” деган жавобни қайтарди. “Нега йўқ?” деб сўрадим. “Йўқ, тамом, шунга йўқ, биз терминалга савдо қилмаймиз!” дея баланд овоз билан жавоб қайтариб, тескари қаради. Эрталабдан кайфиятимни туширишни ҳоҳламаган ҳолда, қўлимдаги электр анжомини жойига қўйдиму, терминали бор савдогарни изладим. Минг афсуски, ушбу савдо ҳудудидаги тадбиркорланинг 80 фоизидан терминал йўқ деган жавобни олдим. Битта сотувчи, эшикдан кираверишда чап қўлда, бурчакдаги биринчи дўконда терминал борлиги айтдим. Буни қарангки, тадбиркорлар кимда териминал борлигини ёддан билишар экан….\nАйтилган манзилга, яъни бурчакда жойлашган биринчи дўконга бордим. Катта ёшли амаки ўзи қатори харидор билан қаттиқ айтишаётган, қўпол оҳанг билан “олсангиз шу, олмасангиз нарсамни жойига қўйинг, олувчи мингта….” деган гаплар билан бир нималарни олиб, столига таҳлаётган экан. Навбат менга келди, минг истиҳола билан ўзимга керакли электр анжомини нархини сўрадим. Бошқа жойда 11 мингга сотилаётган нарса, амакида 15 минг экан, яна пластикка нархи қайтилмаскан. Сотувчи амакининг қўпол муомаласига “тасанно” айтган ҳолда, қиммат бўлса ҳам пластикка савдо қилдим.\nКасб нуқтаи назаридан, шу ердаги харидорларнинг фикрига қизиқдим…\nБоғотлик Азамат исмли йигит ҳам пластика карточкасида 2 миллион сўм пули бўлатуриб, ҳеч нарса оломаган харидорлардан экан. “Бу ердаги нечта дўконни айландим, – дейди у. – Бирида терминал йўқ, бирида бориям ишламаяпди, менда эса нақд пул камроқ эди. Шунча пулим бўла туриб, ўзимга керакли нарсани сотиб ололмаганимдан кайфиятим тушди. Энг ёмони, бу ердаги савдо хизматидан, тадбиркорларнинг муомаласидан дилинг хира бўлади. Солиқ ва банк идоралари ходимлари бу ердаги муаммоларни ўрганиб, ечим топиши, керак бўлса, савдо қоилаларини бузганларларга тегишли тартибда чора кўриши керак”.\nЎзим Ҳонқа туманиданман, – дейди Жамшид Машарипов. – Урганчда ишлаганим учун, тез-тез бу ерга савдо қилиш учун кираман. Лекин кўп вақтдан буён бу ерда тадбиркорларнинг харидор билан сўзлашиши ва савдо тартиби талаб даражасида эмас. Ҳозирда Муҳтарам Президентимиз бошчилигида тадбиркорларга кенг имкониятлар яратилган бўлишига қарамасдан, бу ерда нарх-навони асоссиз ошириш, кўпинча фақат нақд пулга савдо қилиш ва назорат касса машинасининг чекини бермаслик ҳолатлари кундалик одатга айланган. Ҳозир эшик учун мўлжалланган қулф сотиб олдим. Лекин пластикда ҳарид қилганим учун 12 минг сўмлик нарсани 15 минг сўмга олишга мажбур бўлдим.\nСавдо мажмуасини айлана туриб, шу ерда ўз фаолиятини яхши йўлга қўйган тадбиркорларга мавжуд муаммолар сабабини сўраб мурожаат қилдик. Минг афсуски, биронтаси тўғри фикр билдиришни, ёки саволга ҳаққоний жавоб беришни ҳоҳламади. Сотувчилардан айримлари “терминалга ёзилганмиз, ҳалигача келмаяпди” деб, қутилишган бўлса, айримлари “ҳоҳласангиз савдо қилинг, бизда тартиб шу…” деган жавобни қайтаришди.\nБугун ўзи учун қулай “тартиб” яратиб олган, харидорнинг дилини ҳира қилиб, фақат нақд пулга савдо қилишга ёки пластик карточка учун фоиз қўйиб сотишга одатланган бу “уддабурон” тадбиркорларнинг ноқонуний фаолиятидан ким манфаатдор?!…\nУшбу савдо мажмуасига келган юртдошлармизнинг фирк-мулоҳазаларини эшита туриб, ҳозирда замонавий тўлов имкониятлари яратилган, яъни харидни масофадан амалга оширувчи “Click”, “Pay me”, “Мobilsavdo”, “SMS to`lov”, “U-Pay” каби интерактив тўлов хизматлари йўлга қўйилган бир пайтда, “Урганч савдо уйи”нинг ертўла қисмида савдо қилувчи тадбиркорларнинг биронтасига бу каби замонавий хизматлар етиб келмагани ҳам ачинарли, ҳам кулгули ҳол аслида.\nЎзбекистон Республикаси Президенти Шавкат Мирзиёевнинг 2017 йил 15 февральдаги «Пул муомаласини янада такомиллаштириш ва банк пластик карталаридан фойдаланган ҳолда ҳисоб-китобларни ривожлантириш чора-тадбирлари тўғрисида»ги Қарорида 2017 йилнинг 1 мартдан бошлаб Ўзбекистондаги тадбиркорлик субъектлари, жумладан якка тартибдаги тадбиркорлар чакана савдо ва хизмат кўрсатиш соҳасида аҳолидан пластик карталар воситасида тўловларни қабул қилишни таъминловчи ҳисоб-китоб терминалини мажбурий ўрнатмасдан фаолиятни амалга ошириш ҳуқуқи таъқиқланган. Ушбу ҳуқуқий ҳужжатга асосан, барча савдо шохобчаларини терминаллар билан жиҳозлаш учун уларни рўйхатдан ўтказиш жадаллаштирилган тартибда – тадбиркорлик субъектидан буюртма келиб тушган кундан бошлаб 3 кундан кўп бўлмаган муддат ичида амалга оширилиши ҳамда савдо ва хизмат кўрсатиш соҳасида нархларни белгилаш устидан назорат кучайтирилиши белгилаб берилган. Ҳисоб-китоб шаклидан келиб чиққан ҳолда сунъий равишда нархларни ошириш ёки тушириш ҳисоб-китоб терминалларини қўллашнинг белгиланган тартибини бузиш деб баҳоланиши, бундай ҳаракатлар энг кам иш ҳақининг 30 баробари миқдорида жарима солишга сабаб бўлиши мумкинлиги ҳам айтилган. Лекин “Урганч савдо уйи”даги темир анжомлар, қурилиш моллари ва электр асбоб-учкуналарини сотаётган тадбиркорлар била туриб, ноқонуний фаолият орқали ўз моддий даромадларини ошириш билан овора… негадир тегишли ташкилотлар жим…\nБиз ушбу журналистик ўрганишлар орқали кимгадир туҳмат қилишдан, ёки биз айтган манзилдаги қайсидир тадбиркорни камситишдан йироқмиз. Фақатгина, ҳар бир тадбиркор қонун доирасида белгиланган тартибда фаолият олиб борса, харидорга сифатли хизмат кўрсатса ва биринчи навбатда тадбиркор этикасига риоя этса, ўзи учун, қолаверса, аҳоли учун яхши шароитни яратишга ўз ҳиссасини қўшган бўлар эди. Ушбу савдо мажмуасидан чиқа туриб, “Тўлов терминалингизни ишлатишдан, назорат касса машинасига кирим қилишдан ва ширин сўз билан савдо қилишдан оғринманг, ҳурматли тадбиркор!” дея хайрлашдик. Нима ҳам дердик, ҳозирча мавжуд муаммоларга ечим топилишига умид қиламиз. Ахир ҳар бир оиланинг кам-кўстини битиргунча неча йиллар керак бўлиши аниқ-ку!\nУшбу муаммолар бир қарашда оддий туюлиши табиий. Лекин айни пайтда мамлакатимизда амалга оширилиётган ислоҳотлар, солиқ соҳасига киритилган янгиликлар ҳамда қабул қилинаётган ҳар бир ҳуқуқий ҳужжатнинг замирида инсон манфаатлари, тадбиркорлик ривожи ўз аксини топган. Албатта, ушбу муаммолар тегишли ташкилотлар назоратидан четда қолмаслигига, аҳолининг норозилигига сабаб бўлаётган ҳақли эътирозлар тез кунларда ечим топади деган умиддамиз.\nАзиз ўқувчи, тадбиркорга яратилган имкониятлар нотўғри талқин қилинаётган жараёнларни борлигича ўрганиб, бўрттирмасдан ёзишга ҳаракат қилдик, муаммолар ижроси тагишли ташкилотлардан, хулоса эса ўзингиздан…\n2019 йил 23 январь 7-сон\n“ҚИШЛОҒИМИЗ ЁШАРИБ, БАҒРИМИЗГА ШАМОЛ ТЕГАДИГАН БЎЛДИ” ДЕГАНЛАР АДАШДИМИ?\nПАШШАДАН ФИЛ ЯСАЛГАНДА…\nОТА ДИЙДОРИ ЮЗ ДОЛЛАР\nРИЗҚУ-РЎЗ ЯРАТУВЧИЛАРИ МАНФААТЛАРИ УЧУН: ЯНГИЧА ИШЛАШ…


Дамашқ 85 махбусни икки Россияликнинг майитига алмаштиради\nСурия раҳбарияти ҳукумат қамоқхоналаридан деярли 85 махбусни 1-август куни Идлиб вилоятида қулаб тушган тик-учарда халок бўлган икки Россиялик ҳарбий учувчиларнинг майитларига алмаштиряпти. Бу ҳақда Суриянинг инсон ҳуқуқлари таъминланишини кузатувчи марказ хабар берган.\nЎзини махбуслар бўйича бош фонд деб атовчи Сурия гуруҳи аввалроқ Ми-8 да 1-август куни уриб туширилган Россияликларнинг майитларини ўзининг Башар Асад режими ва Дамашқнинг иттифоқдоши - Ливандаги "Ҳезбуллоҳ" шия гуруҳи - томонидан ушлаб турилган тарафдорларига алмашишни таклиф қилган эди.\nРоссиянинг ҳарбий тик-учари 1-август куни муҳолифат томонидан босиб олинган Идлиб вилояти ҳудудида уриб туширилган эди. Унинг ичида бўлган 5 кишининг барчаси ўлган. Бу Россиянинг 2015 йил сентябрида Сурияда бошлаган ҳарбий амалиётларидан бери расман тан олинган энг катта ҳарбий талофатидир.


«Бургутлар жим бўлганда, тўтиқушлар жанжаллаша бошлайди». «Совуқ» нутқи билан «Совуқ уруш»ни бошлаган Уинстон Черчилль - Daryo\n09:06, 30.11.2021 120408\nХХ асрнинг энг машҳур, баъзилар учун эса энг буюк сиёсатчиларидан бири Уинстон Черчилл Буюк Британиянинг энг таниқли бош вазири ҳисобланади. У ўз фаолиятини Британия империяси дунёдаги энг қудратли давлат бўлган пайтида бошлади. Черчилл фаолиятини тугатаётган вақтда эса унинг жонажон ватани аллақачон жаҳоннинг етакчи давлати мақомини йўқотганди. «Дарё» Иккинчи жаҳон урушида ғалабага катта ҳисса қўшган сер Уинстон Черчилль ҳақида ҳикоя қилади.\nУинстон Леонард Спансер Черчилль 1874 йил 30 ноябрь куни Англиянинг Оксфорд шаҳри яқинида жойлашган Бленҳейм мавзесида аристократлар оиласида таваллуд топади. Черчилл ота томондан Mарлборо герцоги авлоди бўлса, онаси «доллар маликалари»(европалик йигитларга турмушга чиққан америкалик бой қизлар шундай аталган)дан эди.\nМактабда анча ёмон ўқиган Черчилль Оксфорд ёки Кембрижга ҳужжат ҳам топшириб кўрмайди. Бунинг ўрнига у Сандҳерст қироллик ҳарбий академиясига ўқишга йўл олади.\nҲарбий академияга учинчи уринишда киришга муваффақ бўлган Черчилл 1894 йили кичик лейтенант унвонига эга бўлади.\nЖанглар ва китоблар\nОрадан бир йил ўтиб Черчилль ўзининг журналист ва ҳарбий сифатида карьерасини бошлайди. У Британия империяси ўз қудратининг чўққисига чиққан даврида инглиз армиясида хизмат қилади. Дастлаб мустақиллик уруши кетаётган Кубага юборилган Уинстон кейинроқ, Ҳиндистонга жўнатилади. Унинг 1898 йили нашр этилган биринчи китоби («Малаканд дала кучлари ҳикояси») Ҳиндистоннинг шимоли-ғарбий чегара вилоятларида орттирган тажрибалари ҳақида ҳикоя қилади. Шу йили Суданга хизмат учун жўнатилган Черчилль Омдурман жангида қатнашади.\nҲарбий хизматни тарк этиб, London Morning Post газетасига ишга кирган Уинстон дунё бўйлаб саёҳатни давом эттиради. Бу сафар уни Бур урушини ёритиш учун Жанубий Африкага юборишади. Черчилль Африкага келиши биланоқ душман аскарлари томонидан асирга олинади, бироқ уддабурон инглиз журналисти қочиб кетишга муваффақ бўлади. У қандай қилиб ҳаммом деразасидан қочгани ва деярли беш юз километр йўл босиб Португалия мустамлакаси Мозамбикка етиб боргани ҳақида «Лондондан Претория орқали Ледисмитга» китобида батафсил ёзади.\n26 ёшида Англияга қайтиб келган Черчилль яна бешта китобини нашр эттиради.\nОтасининг ортидан сиёсатга қадам қўйган Уинстон Черчилль 1900 йили консерваторлар партиясидан Жамоалар палатасига сайланади. Аммо парламентга сайлангандан сўнг Уинстон «палатани кесиб ўтиб»(парламентга сайланган депутатнинг ўз партиясига қарши овоз бериб ёки ўз қарори билан бошқа партияга ўтиши) либерал партияга қўшилади. Консерваторлар партиясининг чуқур ижтимоий ислоҳотларга қаршилиги уни шундай йўл тутишга мажбур қилади (кейинчалик у яна ўз партиясига қайтиб ўтади).\n1908 йили Савдо палатаси президенти этиб тайинланган Черчилль Буюк Британиянинг яна бир машҳур бош вазири Давид Ллойд Жорж ҳукумати таркибига киради.\nАйнан Ллойд Жоржга қўшилиб Черчилль денгиз флотининг кенгайишига қарши чиқади. Шунингдек, у қамоқхона тизимида бир қанча ислоҳотларни амалга ошириб, биринчи бор энг кам иш ҳақини жорий қилади. Ишсизликни камайтириш учун меҳнат биржалари ва ишсизликдан суғурталаш тизимини ташкил этишда фаол қатнашади.\nЯнги олий ҳарбий лавозим ва шармандалик\n1911 йили Адмиралиянинг биринчи лорди этиб тайинланган Уинстон Черчилль эътиборини ички сиёсатдан ташқи сиёсатга қаратади. Тобора кучайиб бораётган Германияга қарши курашиш учун Британия денгиз флотини модернизация қилади. Шунингдек, Черчилль дунёдаги биринчи мустақил ҳаво кучлари — Қироллик денгиз ҳаво хизматини тузади ва танк ихтиро қилинишига ҳомийлик қилади.\nЧерчиллнинг тайёргарлигига қарамай Биринчи Жаҳон уруши бошланиши билан Буюк Британия қийин аҳволга тушиб қолади. Вазиятни «Антанта»(Буюк Британия, Франция ва Россия иттифоқи) тарафига оғдиришга ҳаракат қилган Черчилль тез орада оғир мағлубиятга олиб келган ҳарбий кампанияни ташкил қилади.\nЧерчилль Биринчи жаҳон уруши даврида\nТуркияни урушдан чиқариш ва Болқон давлатларини иттифоқчиларга қўшилишга ундашни мақсад қилган Антанта кучлари 1915 йили Туркиянинг Галлиполи яриморолига денгиз ҳужуми уюштиради. Бироқ Туркия Черчилль кутганидан анча қаттиқроқ қаршилик кўрсатади. Тўққиз ойлик операция натижасида 250 минг аскар ҳалок бўлади. Ҳужум иттифоқчиларнинг шармандали чекиниши билан якунланади ва Уинстон Черчилль Адмиралиянинг биринчи лорди лавозимидан озод қилинади.\nЧерчилль гарчи денгиз қўмондонлигидан кетса-да, сиёсатдан кетмайди. 1919–1922 йилларда Ллойд Жорж ҳукуматида уруш ва ҳаво вазири ҳамда мустамлакалар котиби лавозимини эгаллайди.\nБу даврда Черчилль мустамлака ишлари котиби сифатида Буюк Британия империясидан ажралишга бўлган ҳар қандай уринишни шафқатсизлик билан бостиради. Хусусан, у Британия мандати ҳисобланувчи Ироқдаги курдлар исёнига қарши ҳаво кучларидан фойдаланади. Черчилль ҳатто қўзғолонларни бостириш учун заҳарли газдан фойдаланишни таклиф этади, аммо парламент буни рад қилади. Черчилль Британия мустамлакачилик сиёсатининг ашаддий ҳимоячисига айланди.\nЧерчилль музокара ўтказиш учун Лондонга келган Ҳиндистон мустақиллик ҳаракати етакчиси Маҳатма Гандини ҳақоратлаб: «ярим-ялонғоч Гандининг нафақат тенг ҳуқуқли музокаралар олиб бораётганини кўриш, балки уни қирол саройи зинапоясида кўришнинг ўзи ҳам қўрқинчли ва кўнгилни айнитади» дейди.\nАёллар қуршовидаги Уинстон Черчилль\n1922 йилги сайловларда Либераллар партияси мағлубиятга учрагач Уинстон яна консерваторлар партиясига қайтади ва молия вазири лавозимига тайинланади. Бироқ етти йил кейинги сайловларда консерваторлар яна мағлуб бўлгач Уинстон ҳукуматдан кетади. Бу пайтда у ўнг қанот экстремисти, халқдан узоқ арбобга айланганди. Сиёсатдан танаффус қилган Черчилль рассомчилик билан ҳам шуғулланади.\nБуюк Британия ҳукуматининг Гитлерни «тинчлантириш» сиёсатини танқид остига олган Черчилль, бош вазир Невилл Чембрлен томонидан Чехословакияни Германийга бериб юбориш сиёсатини «кичик давлатни бўриларга бериш» деб атайди.\nЧехословакия билан қаноатланмаслиги аниқ бўлган Гитлер Германияси бир йил ўтиб Польшага бостириб киради ҳамда Буюк Британия ва Францияга қарши уруш эълон қилади. Урушнинг тобора Германия фойдасига ҳал бўлаётгани британияликларни янги раҳбар танлашга мажбур қилади. 1940 йил май ойида қирол Жорж VI Уинстон Черчиллни Буюк Британия бош вазири этиб тайинлайди.\nЎзининг бош вазир сифатидаги биринчи нутқида Черчилль жуда таъсирли сўзлайди:\nМенда қон, меҳнат, кўз ёшлар ва тердан бошқа таклиф қиладиган ҳеч нарсам йўқ. Бизни жуда кўп давом этувчи кураш ҳамда азоб-уқубат кутиб турибди. Бизнинг сиёсатимиз қандай бўлади деб сўрайсизми? Бу денгизда, қуруқликда, ҳавода Худо бизга берган бор куч билан инсоният тарихида ҳеч қачон бўлмаган даҳшатли зулмга қарши уруш олиб бориш — бу бизнинг сиёсатимиз. Мақсадимиз нима деб сўрайсизми? Мен бир сўз билан жавоб бера оламан: ғалаба! Ҳар қандай даҳшатга, йўл қанчалик узоқ ва машаққатлилигига қарамай, ғалаба! Чунки ғалаба омон қолишнинг ягона йўли!\nЧерчилль айтганидек, ғалаба сари йўл узоқ ва машаққатли эди. Бельгия, Нидерландиядан сўнг июнь ойига келиб Франция фашистлар қўлига ўтади. Июль ойида эса Германия Буюк Британияга қарши денгиз ва ҳаво ҳужумини олиб борувчи «Денгиз шери» операциясини бошлайди. Норвегия ва Дания немислар назоратига ўтгач Буюк Британия Германия қаршисида якка ўзи қолади. Англия осмони узра ҳар куни ўнлаб ҳаво ҳужумлари уюштирилади.\nУинстон Черчилл Теҳрон конференциясида. Суратда (чапдан ўнгга) Уинстон Черчилл, Франклин Рузвельт ва Иосиф Сталин. Черчилль конференцияга дастлаб фуқаро кийимида ташриф буюради, 1943 йил\nОғир вазиятга қарамай Черчилль аҳоли кайфиятини кўтариш учун бор имконни ишга солади. Мамлакатни рақиб олдида бирлаштириш мақсадида лейборист, консерватор ва либераллардан иборат коалицион ҳукумат тузилади. Бош вазир ҳар куни радиода жўшқинлантирувчи нутқлар сўзлайди. Уинстон Черчилль АҚШ президенти Фраклин Делано Рузвельтни иттифоқчиларни ленд-лиз дастури доирасида ўқ-дори, қурол, танк ва самолётлар билан таъминлашга кўндиради. Фашизмга қарши бирга курашиш учун СССР билан иттифоқ тузади.\nАммо британияликлар Черчилль хизматларини тез унутади. Германия таслим бўлганидан икки ой ўтиб бўлиб ўтган парламент сайловларида консерваторлар мағлуб бўлади. Урушда иттифоқчилар ғалабаси бош меъморларидан бири бўлмиш Уинстон мағлубият сабаб бош вазир лавозимини тарк этади.\nБош вазирликдан кетгач ҳам Черчилль фаол сиёсат билан шуғулланишни давом эттиради. 1946 йили АҚШга ташриф буюрган собиқ бош вазир Фултон шаҳрида нутқ сўзлайди. Ўз маърузасида у Европа демократиясига хавф солувчи «темир парда» ҳақида гапиради. Черчилль «Болтиқ денгиздан Адриатика денгизигача чўзилган бу парда унинг ортига мамлакатларни СССР таъсир доирасига туширади ва совет давлати босими остида қолдиради» дея коммунизм қарши илк фикрларни айтади.\nЧерчилл Сталиннинг конференцияга ҳарбий кийимда келганини кўргач зудлик билан ўзига Британия ҳаво кучлари кийимини келтиришларини буюради. Суратда (чапдан ўнгга) Иосиф Сталин, Франклин Рузвельт ва Уинстон Черчилль\nТарихчилар томонидан айнан ушбу нутқ дунёни икки қутбга ажратган «Совуқ урушнинг» бошланиш нуқтаси деб ҳисобланади. Черчилль ўз маърузаси билан кечаги иттифоқдошларни душманга айлантириб қўяди.\n1951 йилги сайловларда консерваторлар партияси ғалаба қозонгач Уинстон Черчилль яна бош вазирлик курсисини эгаллайди. Аммо у энди олдингидек шижоатга тўла эмасди. Черчилл бу пайтда 77 ёшда эди.\nЧерчиллнинг иккинчи бош вазирлик муддати асосан мустамлакалардаги қўзғолонларни бостириш орқали эсда қолади. Мустамлакачилик тизимининг ҳимоячиси ҳисобланган Черчилль Британия империяси таркибидаги мамлакатларга мустақиллик беришга қатъий қарши эди. Бироқ Буюк Британия империяси Черчилль ўз фаолиятини бошлаган давридаги қудратга энди эга эмасди. Собиқ мустамлакалар бирин-кетин мустақилликка эга бўлди.\nАнча қариб қолганлиги ва ташқи сиёсатдаги кескин қадамлари сабаб партиядошлари Черчиллдан истеъфога чиқишни сўрайди. Шу тариқа 1955 йил Черчилль ҳукумат ва партияни бутунлай тарк этади. Аммо депутатлик фаолиятини давом эттиради.\nНобель мукофоти лауреати ва рицар\nБуюк Британия давлати олдидаги буюк хизматлари учун қиролича Елизавета II 1953 йили Уинстон Черчиллга Гартер ордени рицари унвонини беради.\nХудди шу йили Нобель мукофоти қўмитаси Уинстон Черчиллни «тарихий ва биографик мавзулардаги тасвирлаш маҳорати ҳамда юксак инсоний қадриятларни ҳимоя қилишдаги ажойиб нотиқлиги учун» Нобель мукофоти билан тақдирлайди.\nУинстон Черчилль қиролича Елизавета II билан\nЧерчилль бир неча бор инсульт билан тўқнашади. Соғлиғининг ёмонлашганига қарамай кекса сиёсий арбоб жамият ҳаётида фаол бўлишга интилади. Парламентдаги фаолиятига якун ясагандан бир йил ўтиб, 1965 йили буюк инглиз сиёсатчиси ҳаётдан кўз юмади. Унинг дафн маросимида 112 давлат, жумладан, СССР делегацияси иштирок этади.\nЧерчилль шахсияти ҳақида турли хил қарашлар мавжуд. Бир тарафдан у уруш қаҳрамони, инсониятни фашизм балосидан сақлаб қолган кишилардан бири. Бошқа томондан эса мустамлака тизимининг тарафдори, озодлик ҳаракатларини қонга ботирган шахс.\nШундай бўлса-да BBC нашри 2002 йилги ўтказган сўровномага кўра, Уинстон Черчилль барча даврларнинг энг буюк инглизлари рўйхатида биринчи ўринни эгаллаган. Ватандошлари Черчиллни энг буюк инглиз, ҳақиқий қаҳрамон сифатида билади.\nАжойиб китоб ва нутқлари, шунингдек сиёсий амбицияси орқали Уинстон Черчилль жаҳон тарихида ҳам ўз ўрига эга инсонга айланди.\n12:48, 08.01.2022 55885\n11:17, 11.01.2022 62839\n14:48, 09.01.2022 49575\n«Назарбоев Хавфсизлик кенгаши раҳбарлигини ўз ихтиёри билан топширган» — Қозоғистон собиқ президентининг матбуот котиби\n19:29 Бугун 1537\n19:22 Бугун 2138


LOKOMANIA – Марат Бикмаев: Рибери ва Роббенни “Локомотив” таркибига қўшиб олган бўлардим – LOKOMOTIV\nLOKOMANIA – Марат Бикмаев: Рибери ва Роббенни “Локомотив” таркибига қўшиб олган бўлардим\nХабарингиз бор, “LOKOMANIA” лойиҳаси доирасида “Локомотив” жамоаси футболчилари билан эксклюзив интервьюлар ташкил этиш орқали сиз – азиз ишқибозларимизга севимли ўйинчиларингиз ҳақида янада кўпроқ маълумот беришга ҳаракат қилиб келяпмиз.\n“Локомотив” футбол клуби матбуот хизматининг “LOKOMANIA” лойиҳаси навбатдаги меҳмони – жамоа тўпурари Марат Бикмаев. Тажрибали футболчи ўз фаолиятига ҳамда шахсий ҳаётига доир бир қатор саволларга жавоб берди. Қуйида ушбу интервьюни ўқиш ҳамда томоша қилиш имконига эга бўласиз.\n– Марат, футболга қай тариқа кириб келгансиз? Ёшлигингиздаги футбол билан боғлиқ энг яхши хотираларингиз билан бўлишсангиз.\n– Мени отам футболга олиб келган. У киши ўзи ҳам футбол ўйнаган. Шу сабабли мени ҳам ёшлик пайтимдаёқ “Чиғатой” футбол мактабига олиб борганди. Даставвал Евгений Казаков қўл остида футбол сабоқларини олганман. Отам бўлса доимо машғулотларимни, ёшлар жамоасидаги ўйинларимни кузатиб, барчасидан бохабар бўлиб турарди. Бу эса мен учун жуда муҳим омил бўлган.\n– Яқинларингиз футболчилик касбингизга қандай муносабат билдиришади?\n– Яқинларим футболни танлаганимга яхши муносабат билдиришган. Умуман, бизнинг оиламиз футболни жуда севади. Оиламизни – спортчилар оиласи, деса ҳам бўлади. Зеро отам ўз вақтида футбол ўйнаган. Қизим айни пайтда гимнастика билан шуғулланмоқда. Ҳудо хоҳласа, ўғлимни ҳам футбол мактабига беришни ният қиляпман.\n– Сизнингча, футболчи қандай сифатларга эга бўлиши лозим?\n– Ўйлашимча, ҳар бир футболчи ҳар қандай ҳолатда ҳам ўзини тута биладиган бўлиши лозим. Қолаверса, у майдонда тажовузкор ўйин кўрсатиши керак бўлади. Яна ўз вақтида ҳазил-хузулни ҳам эплаши керак, деб ҳисоблайман.\n– Олий Лигадаги дебют учрашувингиз ҳамон ёдингиздами?\n– Ҳа, адашмасам, 2002 йилда “Сўғдиёна” жамоасига қарши кечган ўйинда Олий Лигадаги илк ўйинимни ўтказгандим. Ўшанда захирадан майдонга тушиб, гол киритишга эришгандим. 2:1 ҳисобида ғалаба қозонгандик. Мен эса иккинчи голга муаллифлик қилгандим. Миржалол Қосимовнинг қанотдан узатиб берган тўпини бошим билан дарвозага китигандим.\n– Фаолиятингиз давомида сизда энг ижобий тассурот қолдирган футболчилар кимлар?\n– Футболчилик фаолиятим давомида жуда кўплаб дўстлар орттирганман. Улар ичидан “Алания” таркибида бирга тўп сурган Жамбулад Базаев, Аслан Машуков, Дмитрий Хомич кабиларни яхши хотиралар билан эслайман. Қолаверса, ҳозирда қойилмақом футболчилар билан биргаликда битта жамоа шарафини ҳимоя қиляпман.\n– Жорий йилги мавсумда Олий Лигада 13 та гол киритишга улгурдингиз. Қайси жамоа мудофаа чизиғи вакиллари сизга анча қийинчилик туғдирди?\n– Очиғини айтсам, ҳеч бир жамоага қарши ўйинда осонликча гол киритганимиз йўқ. Барча жамоалар ҳимоячилари ҳам етарлича қаршилик кўрсатишга уринишди. Айнан бирор жамоа ҳимоя чизиғини алоҳида ажратиб кўрсатмаган бўлардим.\n– “Локомотив” учун киритган голларингиздан қай бири сизга олам-олам қувонч бахш этган?\n– Биласизми, бундай воқеа 2015 йилда бўлганди. Ўшанда Осиё Чемпионлар Лигаси доирасида “Ал Садд”га қарши учрашув ўтказгандик. Сафарда 2:6 ҳисобида ютазкгач, уйда ўзимизга кела олгандик ва рақибни 5:0 ҳисобида таслим этишни уддалай олгандик. Айнан ўша ғалаба хотирамда яққол сақланиб қолган. Ўша учрашувдан сўнг чин дилдан қувонганим ҳамон ёдимда.\n– Бир жамоа шарафини ҳимоя қиладиган футболчилар ҳам тортишиб туришадими?\n– Ҳа, албатта! Бундан қочиб-қутулишнинг асло имкони йўқ. Аммо тортишувлар асло жиддий бўлмайди ҳамда тездагина унутилади. Масалан, бизда ҳам баъзида бирор масала юзасидан тортишувлар бўлиб туради. Лекин эртасигаёқ барчаси унут бўлади ва яна ҳазиллашишни бошлаймиз.\n– Кўпчиликнинг айтишича, сиз – “Локомотив”даги энг қувноқ футболчи экансиз…\n– Кўпчилик шундай деяётган экан – демак, чиндан ҳам шундай! Нима ҳам қиламиз: Шу руҳда давом этавераман. (кулади)\n– Сизнинг футболдаги кумирингиз ким?\n– Мен ёшлигимда бразилиялик Роналдонинг ўйинларини мириқиб томоша қилардим. Ўйлашимча, айнан ушбу футболчи мен учун кумир вазифасини ўтаб берган.\n– Агар сизда “Локомотив” таркибига истаган футболчини олиб келиш имкони бўлганида ким билан шартнома тузган бўлардингиз?\n– Агар менда бундай имконият бўлганида, ҳеч ўйлаб ўтирмасдан Франк Рибери ҳамда Арьен Роббенни “Локомотив” таркибига қўшиб олган бўлардим.\n– Матбуотда сиз ҳақингизда ёзилаётганларни кузатиб борасизми?\n– Ҳа. Матбуотда мен ҳақимда нималар ёзилаётганини ўқиб тураман. Баъзилар танқид қилади, баъзилар эса аксинча. Мен бунга нормал ҳолат, деб қарайман.\n– Кўчада сизни кўпчилик таниб қолиб, дастхат сўрашса керак?\n– Ҳа. Кўчада кўпинча шундай бўлиб туради. Айниқса, “Локомотив” ишқибозлари билан кўпинча шундай ҳолат рўй беради.\n– Бўш вақтингизни қаерда ўтказишни хуш кўрасиз? Севимли гўшангиз борми?\n– Легионер сифатида хорижда ўйнаган пайтим кўпинча жамоадошлар билан машғулотлардан сўнг ресторан ёки шунга ўхшаш жойларга борардик. Ҳозир эса Тошкентдаман ва асосан оилам даврасида бўламан. Севимли жойимга келсак, бутун Тошкентни жуда яхши кўраман. Шаҳарнинг айнан бир жойи эмас, балки барча гўшалари ҳам ёқади менга.\n– Сўнгги ўқиган китобингизни номи қандай?\n– Тўғрисини айтсам, сўнгги пайтларда китоб ўқиш учун вақтим бўлгани йўқ. Охирги ўқиган китобимни эслай олмайман.\n– Сўнгги бор кимнинг ашуласини тингладингиз?\n– Шон Полнинг қўшиқларини ёқтираман. Машғулотга келишдан аввал ҳам айнан унинг қўшиқларини тингладим.\n– “Локомотив” жамоаси кийим-алмаштириш хонасида қандай мусиқа жаранг сочиб туради?\n– Ростини айтсам, бизнинг кийим-алмаштириш хонамизда ҳеч қандай мусиқа янграмайди. Барча ўзи истаганидек ўйинга руҳий тайёрланади.\n– Ҳеч ўйлаб кўрганмисиз, агар футболчи бўлмаганингизда, қайси касб эгаси бўлардингиз?\n– Антиқа савол. Бу ҳақда умуман ўйлаб кўрмаган эканман. Ҳайронман. Менимча, ҳаётим барибир шу футбол билан боғлиқ бўлган бўларди. Яна ким билсин…\n– Олдинга назар солиб айтсак: Футболчилик фаолиятингизни якунлагач, нима билан машғул бўлишни мўлжаллаяпсиз?\n– Тўғриси, футболчилик фаолиятимни якунлаш ҳақида асло ўйламаяпман. Шу сабабли аниқ бир гап айта олмайман. Вақти-соати келгач, бу ҳақда ўйлаб кўраман, аммо ҳозир эмас.\n“Локомотив” ФК матбуот хизмати


06 апрел 2020, Тошкент вақти: 08:40\nНотада Назарбоевнинг Ўмурбек Бабанов билан учрашуви "Қирғизистоннинг ички ишига аралашаётганлик ва қирғиз сайловчилари танловига таъсир кўрсатишга уриниш” сифатида баҳоланган.\nПрезидент Атамбаев 20 сентябрда БМТ Бош Ассамблеясида сўзлаган нутқида ҳам сайловлар мавзусини четлаб ўтмади. У нутқи сўнггида қирғиз тилида Қирғизистон халқига мурожаат қилар экан:\n-Яна қайтадан бошқа элнинг раҳбарларига, бошқа халқнинг бойларига алданиб қолмайлик! Элнинг бойлиги бекорга сотилиб, еримиз туҳфа сифатида берилиб, оддий халқ хор бўлмасин, -деб айтди.\nҚозоғистон Ташқи ишлар вазирлиги 20 сентябрь куни Қирғизистон ҳукуматининг норозилик нотасига жавоб қайтарди. Бу ҳақда Tengrinews.kz сайти Қозоғистон Ташқи ишлар вазирлиги матбуот хизматига таянган ҳолда хабар берди.\nҚозоғистоннинг жавоб нотасида Бишкек ҳукуматининг бу айбловлари инкор этилган. Қозоғистоннинг билдиришича, Назарбоевнинг таниқли қирғиз сиёсатчилари билан учрашувлари анъанага айланган ҳамда бу халқаро тажрибага зид келмайди.\n“Бундан аввал Назарбоев Қирғизистон президентлигига номзод Сўўрўнбай Жээнбеков билан ҳам учрашган”, дейилади Қозоғистоннинг жавоб нотасида.\nҚирғизистон Марказий сайлов комиссияси раисаси Нуржан Шайлдабекова Қозоғистон президентининг қирғиз президентлигига номзод билан учрашуви масаласи ўрганилаётганини ва бу борада яқин кунларда махсус қарор эълон қилинишини маълум қилди.\n-Бизнинг Конституциямизда бу борада белгиланган меъёрлар бор. Масалан, сайловолди тарғиботи пайтида хориж давлатлари лидерлари билан бирга тушилган суратларни тарқатиш тақиқланади. Бу воқеа юзасидан яқин кунларда коллегия қарорини расман эълон қиламиз. Бу масалани ишчи гуруҳи ўрганиб, кейин бизга қарорнинг лойиҳасини тақдим этиши лозим, -деди Марказий сайлов комиссияси раисаси.\nҚирғизистонда сайловлар олдидан номзодларнинг қўшни давлатлар раҳбарлари билан учрашуви бундан олдин ҳам бўлиб турган. Масалан, 2010 йилдаги парламент сайловлари олдидан қатор сиёсий партияларнинг лидерлари Остона ва Москва ҳукумати раҳбарлари билан учрашувлар ўтказган.\n2011 йилда эса президентликка номзод бўлган Алмазбек Атамбаев Москвада ўша пайтда Россия бош вазири бўлган Владимир Путин билан учрашгани тўғирсида рус матбуотида хабарлар берилган.\nҚирғизистонда президентлик сайлови 15 октябрда ўтказилади. Қирғизистонда президентлик учун 13 номзод курашмоқда.


Сенатнинг янги раиси сайланди ва бир қатор қонунлар маъқулланди | NORMA.UZ\nСенатнинг янги раиси сайланди ва бир қатор қонунлар маъқулланди\nТошкент шаҳрида 21 июнь куни Олий Мажлис Сенатининг йигирманчи ялпи мажлиси бўлиб ўтди.\nМажлисда Шавкат Мирзиёев нутқ сўзлади. Давлатимиз раҳбари Сенатнинг аҳоли турмуш даражаси ва сифатини янада ошириш, мамлакатимизнинг халқаро нуфузини ошириш билан боғлиқ вазифаларни бажаришда роли ва нуфузини ошириш зарурлигини таъкидлади. Миллий ва ҳудудий манфаатлар нуқтаи назаридан қонунлар ишлаб чиқилишида сенаторларнинг фаоллигини ошириш, ижро ҳокимияти органлари фаолияти устидан самарали парламент назоратини амалга ошириш, халқ депутатлари маҳаллий кенгашлари билан амалий ҳамкорликни йўлга қўйиш, Сенатнинг халқаро йўналишдаги фаолиятини кучайтириш масалаларига эътибор қаратилди. Президент Сенатда янги қўмита – Хотин-қизлар ва гендер тенглик масалалари бўйича қўмита тузишни таклиф этди.\nИлгари Бош вазир ўринбосари – Хотин-қизлар қўмитаси раиси лавозимида ишлаб келган Танзила Норбоева Сенат раиси этиб сайланди.\nШунингдек, мажлисда сенаторлар қуйидаги қонунларни маъқулладилар:\n“Туризм тўғрисида” (янги таҳрирда). Ҳужжатда Туризмни ривожлантириш давлат қўмитаси туризм соҳасидаги ваколатли давлат органи этиб белгиланди. Қонунда, туризм соҳасидаги давлат сиёсатининг асосий йўналишлари, унинг шакллари ва турлари, туристик индустрияси ва ундаги хизматлар турлари, туристик зоналар ва кластерлар, бу соҳада фаолиятни амалга ошириш шартлари, туризм соҳаси субъектларининг ҳуқуқ ва мажбуриятлари белгиланади.\n“Шахсга доир маълумотлар тўғрисида”. Қонунга мувофиқ, шахсга доир маълумотлар жисмоний шахсга тааллуқли бўлган ёки уни идентификация қилиш имконини берадиган, электрон тарзда, қоғозда ва (ёки) бошқа моддий жисмда қайд этилган ахборот ҳисобланади. Давлат персоналлаштириш маркази ушбу соҳадаги ваколатли давлат органи этиб белгиланди.\n“Ўзбекистон Республикасининг Ҳисоб палатаси тўғрисида”. Ҳисоб палатаси давлат ташқи аудити ва молиявий назоратининг олий органи ҳисобланади, ҳужжат билан унинг асосий вазифалари белгилаб берилди.\n“Қурол тўғрисида”. Ҳужжат қуроллар таснифини ўз ичига олган, уни олиш, сақлаш ва қўллаш тартибини белгилайди. Қонун лойиҳаси шарҳи билан ҳавола орқали танишиш мумкин. Қонун Президент томонидан имзоланиб, расмий манбаларда эълон қилингандан кейин порталимизда долзарб ва батафсил ахборот тақдим этилади.\n“Ўзбекистон Республикасининг Жиноят, Жиноят-процессуал кодексларига ва Ўзбекистон Республикасининг Маъмурий жавобгарлик тўғрисидаги кодексига ўзгартиш ҳамда қўшимчалар киритиш тўғрисида”. Шахсга доир маълумотларни ҳимоя қилиш тўғрисидаги қонун ҳужжатларини бузганлик учун жиноий ва маъмурий жавобгарлик чоралари белгиланмоқда. Шунингдек, меҳнат қилиш ҳуқуқини, меҳнатни муҳофаза қилиш қоидаларини бузганлик учун жиноий жавобгарлик кучайтирилмоқда.\n“Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”. Амалга оширилиши учун лицензиялар талаб қилинадиган фаолият турларининг рўйхатига ов ва спортга мўлжалланган ўқотар қуролни ҳамда унинг ўқ-дориларини, шунингдек совуқ куролни (пичоқларнинг миллий турларидан ташқари) ишлаб чиқариш, таъмирлаш ва реализация қилиш ўрнига “фуқаровий ва хизмат қуроли ҳамда унинг ўқ-дориларини ишлаб чиқариш, таъмирлаш ва реализация қилиш” белгиланди. “Суд ҳужжатлари ва бошқа органлар ҳужжатларини ижро этиш тўғрисида”ги ҳамда “Медиация тўғрисида”ги қонунларга киритилган тузатишлар ижро этиш жараёнида медиация институти жорий этилишини назарда тутади.\n“Халқаро меҳнат ташкилотининг 1930 йилдаги Мажбурий меҳнат тўғрисидаги 29-сонли Конвенциясига Баённомани (Женева, 2014 йил 11 июнь) ратификация қилиш ҳақида”. Мажбурий меҳнат тўғрисидаги 29-сонли Конвенциясига (1930 й.) Баённома 2014 йил 11 июнда Женевада қабул қилинган. 29-сонли Конвенция Ўзбекистон томонидан ратификация қилинган (Олий Мажлиснинг 30.08.1997 йилдаги 492-I-сон қарорига қаранг). У буни ратификация қилган ХМТнинг аъзолари учун зўраки ёки мажбурий меҳнатни қўллашнинг барча шаклларини бекор қилиш мажбуриятини ўз ичига олган. Шунингдек, Конвенция “зўраки ёки мажбурий меҳнат” атамаси моҳиятини очиб беради. У ихтиёрий равишда ўз хизматларини таклиф этмаган ҳар қандай шахсдан ҳар қандай жазолаш таҳдиди остида талаб қилинадиган ҳар қандай иш ёки хизматни англатади.\nНавоий вилоятининг Навоий шаҳри ва Кармана тумани чегараларини ўзгартириш тўғрисидаги;\nВазирлар Маҳкамасига: истиқболли туризм йўналишида Ўзбекистон халқаро имижини ошириш чоралари тўғрисида; Ички ишлар вазирлиги академик лицейларида қонун ҳужжатлари ижроси ҳолати тўғрисида парламент сўрови юбориш масалаларини кўриб чиқдилар.\nШундан кейин юқори палата аъзолари Сирдарё вилояти ҳокимининг ҳудудларни ривожлантириш ҳамда халқ депутатлари маҳаллий Кенгашлари фаолияти тўғрисидаги ҳисоботини эшитдилар ва илгари юборилган парламент сўровлари натижаларини кўриб чиқдилар.\nОлий Мажлис Сенатининг Ахборот хизмати хабари асосида.


10.07.2019 16:07 0 10656\nМамлакатимизда амалга оширилаётган иқтисодий ислоҳотларнинг ҳозирги босқичи кичик бизнес ва хусусий тадбиркорликни ривожлантириш, унга кенг иқтисодий эркинлик бериш билан тавсифланади. Бинобарин, бугун юртимизда бизнес юритиш билан боғлиқ барча жараёнларни либераллаштириш, соддалаштириш, кичик тадбикорлик субъектларини молиявий қўллаб-қувватлашга қаратилаётган эътибор қар қачонгидан кучли. Бунинг натижасида жойларда кўплаб янги ишлаб чиқариш субъектлари ташкил этилиб, одамлар бандлиги таъминланяпти, уларнинг турмуш даражаси тобора фаровонлашмоқда.\nЗамонавий ишбилармонлар қаторида хотин-қизлар фаоллиги кузатилаётгани эса янада диққатга сазовор. Бунда, табиийки, молия муассасалари, хусусан, акциядорлик тижорат Халқ банки жамоаси ҳам ўз ҳиссасини қўшмоқда.\nГап шундаки, банк томонидан давлатимиз раҳбарининг 2018 йил 2 февралдаги «Хотин-қизларни қўллаб-қўвватлаш ва оила институтини мустаҳкамлаш соҳасидаги фаолиятини тубдан такомиллаштириш чора-тадбирлари тўғрисида»ги Фармони ижроси доирасида муайян ишлар амалга оширилмоқда. Банк томонидан мазкур ҳужжат асосида бугунги кунга қадар 1 минг 451 лойиҳа ижросига 32,2 миллиард сўмлик кредитлар ажратилгани фикримиз тасдиғидир. Шу билан бирга, банк томонидан яна 89 лойиҳага 4,5 миллиард сўм миқдорида маблағ берилиши маъқулланган.\nЯқинда эса Халқ банки билан Ўзбекистон Хотин-қизлар қўмитаси ҳамда Хотин-қизларни ва оилани қўллаб-қувватлаш жамоат фонди ўртасида хотин-қизларга оилавий ҳамда хусусий тадбиркорликни ташкил этишда имтиёзли кредитлар ажратишни йўлга қўйиш, аёллар тадбиркорлигини ҳар томонлама ривожлантиришда моддий ва ташкилий кўмак беришда ҳамкорликни йўлга қўйиш мақсадида 100 миллиард сўмлик битим имзоландики, бу ҳам ишларни янада кенгайтиришга туртки бўлади. Чунки ушбу битимга биноан, Халқ банки уларнинг оилавий ва хусусий тадбиркорлигини ривожлантириш учун имтиёзли кредитлар ажратиш баробарида, ташкилий кўмак беради. Аниқроғи, шартномага кўра, Хотин-қизларни ва оилани қўллаб-қувватлаш жамоат фонди томонидан 100 миллиард сўм миқдорида очилган кредит линияси Халқ банки томонидан тақдим этилган ресурслар доирасида имтиёзли шартлар асосида ажратилади.\nХўш, бу имтиёзлар нималардан иборат?\nАввало, шуни қайд этиш керакки, кредитнинг йиллик фоиз ставкаси 8 фоизни ташкил қилади. Шунингдек, у 6 ойгача имтиёзли давр билан 3 йилдан кўп бўлмаган муддатга тақдим қилинади.\nИмтиёзли кредитлар фақат хотин-қизларга ва улар ташкил қилган юридик шахсларга тадбиркорликни йўлга қўйиш ёки ривожлантиришга йўналтирилади. Бунда ресурснинг 50 фоизи қишлоқ жойларда истиқомат қиладиган хотин-қизлар бизнеси учун берилиши янада эътиборга молик.\nТаъкидлаш жоизки, ҳозирги кунда Халқ банки томонидан ижтимоий фаол, ўз бизнес ғоя ва ташаббусига эга аёллар мунтазам қўллаб-қувватланмоқда. Шулардан бири — қорақалпоғистонлик Гулойим Хўжамуродова Нукуснинг энг чекка ҳудудида Она ва бола соғломлаштириш маркази очишни мақсад қилганди. Унинг бу нияти банк кўмаги билан рўёбга чиқди. Яъни молия муассасаси марказ учун иншоот қурилишига 300 миллион сўм маблағ берди.\nТадбиркор айни пайтда бунёдкорлик ишларини бошлаб юборган. Яқин вақт ичида ушбу марказ она ва болаларнинг саломатлигини таъминлаш, қариялар, ногиронлар, умуман, ҳудуд аҳлига инновацион технологиялар ёрдамида хизмат кўрсата бошлайди. Марказ ишга тушгач, 15 дан зиёд кишининг бандлиги таъминланади.\n— Шу пайтгача биз яшаб турган ҳудудда битта поликлиника мавжуд эди, — дейди Гулойим Хўжамуродова. — Бу эса 30 минг аҳоли учун етарли эмасди, албатта. Шу боис мазкур марказни қуришни мақсад қилгандик. Мана, орзуимиз рўёбга чиқиш арафасида. Албатта, бунда Халқ банкининг ҳиссаси катта. Бунинг учун молия муссасаси жамоасига миннатдорлик билдирамиз.\nГулойим Хўжамуродова нафақада. Лекин, шунга қарамай, тиним билмайди. Мавжуд муаммоларга бефарқ қараб туролмайди. Барпо этилаётган янги марказ ана шундай жонкуярлик самарасидир. Қувонарлиси, юртимизда бундай инсонлар кам эмас. Шундай ташаббускор аёллардан яна бири Дилором Раҳматова бўлиб, у ҳам Халқ банкининг 27 миллион сўмлик кредити туфайли хусусий тадбиркорликни йўлга қўйди. Ҳозирги кунда унинг уй шароитида очган тикувчилик цехида 8 нафар аёл меҳнат қилмоқда.\n— Очиғи, илгари кредит олишдан кўра, уни қайтаришни ўйлаб, иккиланардим, — дейди тадбиркор. — Чунки кредит, қолаверса, унинг фоизи ҳам оз бўлмаса керак, деган хаёлда эдим-да. Йўқ, аслида бундай эмас экан. Банк ходимлари маҳаллама-маҳалла, уйма-уй юриб, кредит олиш ва қайтариш тартиблари, тақдим этилаётган имтиёзлар хусусида тушунча беришгач, бу фикрим бутунлай ўзгарди.\nМана, иш бошлаганимга ҳам ярим йилдан ошди. Меҳнат қилиб, кредитларни ўз вақтида тўлаяпмиз. Айни пайтда Халқ банкидан яна кредит олиб, фаолиятимизни кенгайтиришни режалаштириб турибман.\nАкциядорлик тижорат Халқ банки тадбиркорларнинг, хусусан, ишбилармон хотин-қизларнинг мана шундай орзу-умидларини рўёбга чиқариш йўлида бор имкониятларни ишга солмоқда. Муҳими, бунинг натижасида ишсизлар ишли бўлиб, рўзғорларга барака кирмоқда, одамларнинг ишбилармонлик қобилияти юзага чиқмоқда.\nтадбиркорлик Халқ банки хотин-қизлар имтиёзли кредит\nЖамият 06/03, 17:05


Фермер хўжаликлари ер майдонлари мақбуллаштирилмоқда\nThu, 24/01/2019 - 15:27\nЎзбекистон Республикаси Вазирлар Маҳкамасининг 2019 йил 9 январдаги “Фермер хўжаликлари ва бошқа қишлоқ хўжалиги корхоналари ер майдонларини мақбуллаштириш ҳамда қишлоқ хўжалиги экин ерларидан самарали фойдаланишга доир қўшимча чора-тадбирлар тўғрисида”ги 14-сонли ва вилоят ҳокимининг 2019 йил 14 январдаги 17-Қ-сонли шу хусусдаги қарорлари асосида туман ҳокимининг 2019 йил 15 январдаги 49-Қ-сонли қарори қабул қилинди.\nБатафсил Фермер хўжаликлари ер майдонлари мақбуллаштирилмоқда\n"Чаққон шоу" бўлиб ўтди\nWed, 23/01/2019 - 17:58\n23-январь куни тумандаги 20-мактабда "Қизларжон" гуруҳи раҳбари Ф.Очилова бошчилигида 6-синф қизлари ўртасида "Чаққон" шоу бўлиб ўтди.\nШоуда қизлар чаққонлик, зукколик ва топқирлик йўналишларида беллашишди.\nБатафсил "Чаққон шоу" бўлиб ўтди\nWed, 23/01/2019 - 17:22\nЎзбекистон Республикаси Марказий сайлов комиссияси Матбуот хизматининг хабарига кўра, 2019 йил 18 январь куни Ўзбекистон Республикаси Марказий сайлов комиссиясининг мажлиси бўлиб ўтди. Уни комиссия Раиси М.Абдусаломов бошқарди.\nБатафсил 25 январь куни Самарқандда Сенат аъзоси сайланади


Россия спортида яна допинг можароси: IBU 31 нафар биатлончини шубҳа остига олди\n13:58 / 16.12.2016 3569\nХалқаро биатлончилар Кенгаши (IBU) президенти Андерс Бессеберг 2011 йилдан 2015 йилга қадар допинг қабул қилганликда гумон қилинган 31 нафар спортчининг рўйхати ташкилотга келиб тушганини маълум қилди.\nМазкур рўйхат Бутунжаҳон допингга қарши кураш мустақил комиссияси (WADA) раҳбари Ричард Макларен томонидан россиялик спортчиларнинг допинг билан боғлиқ муаммолари ҳақида берган иккинчи маърузасида эълон қилинган.\nIBU Макларен маърузаси бўйича ишчи гуруҳ тузган ва чоралар кўрилиши бўйича мажлис чақирган.\n«Шубҳа остига олинган бир қатор спортчилар аллақачон дисквалификация қилинган, баъзилари фаолиятини якунлаб улгурган. Аммо энг асосийси шубҳа остига олинганларнинг ичида ҳозирга қадар халқаро мусобақаларда иштирок этиб келаётганлари бор.\nЎйлашимча, биз бир ҳафта муддатда допинг қабул қилганлиги тасдиқланган спортчиларни вақтинчалик мусобақалардан четлатиш бўйича тавсияларимизни беришимиз керак бўлади», – деган Бессеберг.\nХабар қилинишича, вақтинчалик четлатиш жазоси қўлланилса, бу Жаҳон кубогининг Германиядаги Оберхоф шаҳрида бўлиб ўтадиган тўртинчи босқичидан амалда бўлади.\nШунингдек, IBUда ёшлар ўртасидаги жаҳон чемпионатини Островда ва Жаҳон кубоги босқичини Тюменда ўтказилиши бўйича қарорлар қайта кўриб чиқилиши мумкин. ЖЧ-2021 мусобақаларини Тюмень шаҳри қабул қилиши масаласи IBUнинг 2017 йилдаги конгрессида кўриб чиқилиши мумкин.\nБокс бўйича амалдаги жаҳон чемпиони допинг тестидан ўтолмади\nҚозоғистонлик 7 спортчи допинг сабабли спортдан четлаштирилди\nОсиё ўйинларига йўл оладиган барча ўзбекистонлик атлетлар допинг тестидан ўтган


…Маҳкамадан сўнг « Ўзбекистон Халқ Ҳаракати\n13 February 2017 - 5:30\n2017 йилнинг 16 феврал куни Ўзбекистон МХХ раиси Рустам Иноятов ва Ички Ишлар Вазири генерал Зокир Алиматовларнинг фитнаси Каримов режимига мухолифат ва Ўзбекистон аҳолисининг диндор қисмига нисбатан кенг миқёсдаги қатағонини бошлаши учун баҳона бўлганига 18 йил тўлади.\nЎшанда Иноятов ва Алиматовлар Тошкент марказида бер нечта портлашларни уюштиришган ва бунда сиёсий мухолифат ва диндорларни айблашган эди. Ушбу давлат террорининг кўпчилик қурбонлари ёки қийноқлар остида ўлиб кетишди ёки ҳали ҳам қамоқхоналарда қолишмоқда. Агарда янги ҳукумат ўзи тез-тез таъкидлаётганидек ҳақиқатдан ҳам адолатни тикламоқчи бўлса, у ҳолда ишни 16 феврал портлашлари бўйича маҳкамага тортилган ва айбдор деб топилган минглаб айбсиз инсонларнинг ишини қайтадан кўриб чиқиб, уларни реабилитация қилишдан бошлаши керак.\nТошкентда 16 февралда юз берган портлашларни муҳокама қилган маҳкама ўз ишини тамомлади, аммо ҳеч бир саволга жавоб бермади. Аксинча, бу маҳкама саволларни яна кўпайтирди.\nМаҳкаманинг биринчи куни ифода берган айбланувчи айнан шундай деди: «Тошкентдаги портлашларни бизга буюрган одам Муродилла Қозиев бўлади. У бизга амр берди, биз портлатдик. Мурадилла Қозиев ўзининг мустақил эканини, Тоҳир Йўлдошга боғлиқ эмаслигини бизга айтган».\nЛекин маҳкаманинг иккинчи куни шамол бошқа тарафдан эса бошлади. Иккинчи кун маҳкамада ифода берган Асқаров портлашларни бевосита содир қилган шахснинг кечаги айтган гапларини унуттиришга ҳаракат қилаётгани кўриниб қолди.\nСуд раисининг ҳам қийин вазиятга тушиб қолгани унинг айбланувчиларга қаратилган маънисиз луқмаларидан билиниб турарди. Бомбани портлатган одамлар шу ерда эди, улар портлатишга буйруқ берган кишининг номини ҳам айтишди. Лекин маҳкама буни чеккага қўйиб, бутунлай тескари тарафга йўналиши керак эди. Бу «тескари тараф» портлашларга ҳеч алоқаси бўлмаган мухолифат эди.\nЗотан, 16 феврал маҳкамасининг ҳукумат белгилаган стратегиясида ҳадаф бомбани портлатганлар эмас, сиёсий мухолифат эди. Маҳкаманинг асосий вазифаси ҳақиқатни яшириб, ўрнига ёлғонни қўйиш, уни айбланувчиларнинг қийноқ остида берган ёлғон ифодалари билан безаб, ҳукм чиқариш эди. Аммо\nмаҳкамада биринчи бўлиб ифода берган айбланувчи бу планни чиппакка чиқарди. У ҲАҚИҚАТНИ АЙТИБ ҚЎЙДИ.\nҲукумат бундан довдиради ва маҳкама раисининг ҳам, айбланувчиларнинг ҳам бир кечада пўстагини қоқди.\nМаҳкаманинг иккинчи куни бомбани портлатганлар-у, унга буйруқ берганлар четга сурилиб, сиёсий мухолифат асос нишонга олинди. Муҳаммад Солиҳнинг диний гуруҳлар билан учрашгани-ю, уларнинг нима гаплашгани, қандай таом егани маҳкаманинг асосий муҳокамасига айланди. Лекин маҳкамада ҳеч ким ўрнидан туриб, «Хўп, Муҳаммад Солиҳ фалончи киши билан учрашган экан, бунинг 16 феврал портлашларига нима алоқаси бор?» демади. Ёки бошқа бириси туриб, «бомбани портлатган одамлар шу ерда, тирик, буйруқ берганларнинг номини улар айтди. Хўш, Муҳаммад Солиҳнинг бунга нима алоқаси бор?» демади.\nМаҳкама шу сассизлик фонида жараён этди ва айбланувчилардан истаган кўрсатмасини олди. Лекин, шунга қарамай, улардан ҳеч бири «Муҳаммад Солиҳ портлашларга буйруқ берди ёки портлашларни фалончи билан келишиб олди», деб айта олмади. Қолган барча ёлғонлари учун уларни афв этиш мумкин. Қолаверса, улар айтган ёлғонлар шу қадар бесўнақай, ҳеч бири ақли салим инсон бу ёлғонларга ишонмайди. Масалан, менинг 1 миллион 600 минг доллар беришга ваъда қилганим, 80 минг долларлик адабиёт жўнатганим ҳақидаги «ривоятлар»…Менинг камтарона турмуш тарзимни жамоатчилик билади ва бундай маблағ менда йўқлиги ҳам ҳар кимга маълум.\nЎзбекистон Президенти маҳкама бошланмасдан бир ой аввал дунё жамоатчилигига хитобан «Муҳаммад Солиҳ ҳақида бир ҳужжатли фильм кўрсатаман, Солиҳнинг Афғонистонга бориб, Толиблар лидери Мулла Умар билан учрашганини исбот қиламан», деган сенсацион хабар берган эди.\nБугун Ўзбекистон телевидениеси ҳақиқатан ҳам каминани «фош» қилувчи ҳужжатли фильмни такрор-такрор кўрсатаяпти.\nФақат бу фильмда менинг толиблар бошлиғи Мулла Умар билан тушган суратим йўқ, КГБ подвалида ётган биродаримиз Мамадали Маҳмуд билан тушган суратимиз намойиш қилинмоқда. Ва уни ваҳшиёна қийноққа солиб, менга қарши ифода беришга мажбур қилмоқдалар. Айни ваҳшиёна усул билан менинг укаларимдан ҳам ҳукумат истаган ифода олинмоқда.\nШу нуқтада мен бир нарсани хотирлатмоқчиман. 1995 йили менга Франкфуртга бир фарғоналик биродаримиз телефон қилди. У ёзувчи эди, қамоқдан чиққанига икки-уч кун бўлганди. У телефонда шундай деди: «ичкарида сизга қарши кўрсатма беришимни талаб қилишди, акс ҳолда қамоқда чириб кетишимни айтдилар ва мен кўрсатма бердим. Бир куни бу кўрсатмалар юзага чиққанда, мени айбламанг, ҳақингизни ҳалол этинг”, деди бу одам.\nМен унга ҳаққимни ҳалол қилдим. 16 феврал маҳкамасида менга асоссиз ифода берган ким бўлса, ҳаммасининг ҳаққи ҳалол бўлсин. Мен яна бир марта такрорлайман: 16 феврал портлашларида бизни айблаётганлар катта туҳмат қилмоқдалар. Энг юксак идеал учун, ҳатто ватан, ҳатто миллат, ҳатто дин учун ҳам бегуноҳ инсонларни қатл этиш бир жиноятдир. Бизнинг террорга қарашимиз будур.\nАлбатта, агар халқ ўзининг қуллик ва ўлимдан мудофаа қилиш учун тажовузкор тузумга қарши бош кўтарса, уни қўллаб-қувватламаслик халққа хиёнат бўлган бўларди. «ЭРК» ташкилоти учун эмас, ўзим учун айтаман, агар ўзбек халқи мавжуд тоталитар режимга қарши бош кўтарса, мен унинг сафида бўламан.\nАммо террор бизга ярашмайди. Бу ўз халқига террор ўтказаётган ўша мустабид давлатга ярашиши мумкин. 16 феврал портлашларини ким уюштирган бўлса ҳам, у ўзбек халқига энг катта ёмонликни қилди. Чунки портлашлар баҳонасида режим янада қутурди, зулмни янада кучайтирди, мингларча инсонни хонавайрон қилди, мингларчасини зиндонга ташлади.\nХўш, халққа қарши бу фитнанинг орқасида ким бор? Бу савол маҳкама тамом бўлгандан кейин яна ўртага ташланди, чунки боя айтганимдек, маҳкама фитна ташкилотчиларини топиш эмас, уларни яширишга урингани ҳаммага маълум бўлди.\n16 феврал портлашлари орқасида бўлиши мумкин бўлган кучлар ҳақида мен маҳкамадан олдин шу уч эҳтимолни айтгандим:\nБиринчи эҳтимол: портлашларни бевосита режим уюштирган.\nИккинчи эҳтимол: ҳукумат ичидаги мухолиф клан уюштирган.\nУчунчи эҳтимол: Миллий хавфсизлик хизмати назоратида бир радикал гуруҳ уюштирган.\nМаҳкамадан кейин маълум бўлган баъзи фактлар ўша тахмин қилинган учинчи эҳтимолнинг ҳақиқатга анча яқинлигини кўрсатди.\nМаҳкамадан кейин шу маълум бўлдики, Ўзбекистон ҳукумати «портлашлар тайёрланаётганини» аввалдан билган. Бу жуда муҳим фактор. Аввалдан билган бўлса, нега тадбир олмаган, деган савол туғилади. Тадбир олишни истамаганлар, аксинча, бу «бомбачилар» Миллий хавфсизлик хизматчилари томонидан то 16 феврал кунигача қадам-қадам кузатилиб, бомбалар портлагандан кейингина бирин-кетин қўлга олинган…\nБизнинг тахминимизча, ҳикоя фабуласи шундай: Ўзбекистон ҳукумати 1998 йил апрел ойида радикал гуруҳга аъзо бўлган Назарбек Умаров ва Абдунаби Нишонбоев деган иккита кишини ҳибсга олади. Уларнинг кўрсатмасига таяниб, бу гуруҳларнинг юрт ичидаги ва ташқарисидаги фаолларини тасбит этишади, улар устидан назорат ўрнатишади. Кейин 1998 йил ноябр ойида Туркманистонда гуруҳнинг раҳбарларидан ҳисобланган ва ташкилотнинг планларидан яхши хабардор бўлган Баҳром Абдуллаевни қўлга туширишади. Абдуллаевдан ташкилотнинг нималар қилишга қодир эканлигини ўрганишади ва шу\nпотенциалга яраша бир сценарий ёзилади. Сценарийнинг биринчи қисмида ташкилотнинг ташқарида юрган, аммо доимий назоратда бўлган аъзоларига «бир террористик акт билан донг чиқариб қўйиш» ғояси сингдирилиши керак бўлади. Бу ғоя ертўлада ўтирган Умаров, Нишонбоев ва Абдуллаевларнинг\n«консультацияси» билан ташқаридагиларга етказилади. Ташқаридагилар ҳам «ниҳоят, золимга қарши жиҳод бошланди», деб дарров портловчи моддаларни тайёрлай бошлашади.\nУлар портловчи моддаларни ҳозирлаб, «жиҳод»га шайланар экан, МХХ агентлари бу анойи мужоҳидларнинг портлашдан кейин қочиши мумкин бўлган бутун тирқишларни беркитади. Айни пайтда портлашлардан кейин ўлкада бошланиши керак бўлган кенг миқёсли репрессиянинг тамалини қўя бошлайдилар.\nБиринчи навбатда, ҳибсга олиниши шарт бўлганлар рўйхати тузилади ва сиёсий мухолифат аъзолари бу рўйхатнинг биринчи қаторида ўрин олади.\nШунингдек, ҳорижда юрган мухолифатчилар ҳам назорат остига олиниб, улар кириб-чиқадиган шаҳарларга яна ўша МХХ агентлари жўнатилади.Бунинг битта ўрнаги Истанбулда зуҳур этди.\n1999 йил феврал ойининг бошида «Бирлик» халқ ҳаракати тамсилчиси Алибой Йўляхшиевнинг оиласини Канадага кетаётганда, Истанбул аэропортида турк ва ўзбек полислари тўхтатиб, Ўзбекистонга жўнатмоқчи бўлишади. Уларни БМТнинг қoчқин статуси қутқариб қолади.\nКейин маълум бўлишича, 16 феврал портлашларидан 10 кун аввал Ўзбекистон Миллий Хавфсизлик хизмати раиси ўринбосари бошчилигида бир гуруҳ Туркияга келиб, бу ўлканинг чегара дарвозаларида «ўзбек террористларини» тутиш учун рухсат сўрагани ва бу рухсат берилгани маълум бўлди.\nЯъни, 16 феврал портлашларидан кейин бошланиши керак бўлган кенг миқёсли репрессия ҳаракати доирасига нафақат МДҲ давлатлари, балки Туркия ҳам кирган.\nМДҲ давлатлари эса Ўзбекистон учун ҳеч қачон «проблема» бўлмаган. Президент Каримов бу давлатларга бир дўқ урса, улар Каримовга истаган одамини бериб юбораверган. 16 февралдан сўнг «портлаш сабабчилари»нинг аксарияти Қозоғистон ва Қирғизистондан ҳеч бир қийинчиликсиз ушлаб келинди.\nБуларнинг ҳаммаси 16 феврал портлашларининг ташкилотчиси Ўзбекистон Миллий хавфсизлик хизмати, деган гумонни туғдиради. Яъни, бу портлашларда МХХ бошқарувчи, ертўлада ўтирган учта маҳбус консультант, ташқаридагилар – ижрочи ролини ўйнаган. Портлашлар ҳукуматнинг ўйини эканини охиригача англамаган гуруҳ ижрочилар бўлган. Улар бомбаларни бирин-кетин портлатар эканлар, биз золимга қарши жиҳод қилаяпмиз, деб ўйлашган. Улар портловчи модда тўлдирилган машиналарни, битта эмас, бешта машинани, куппа-кундузи Тошкентнинг марказига қўяр эканлар, нега бизни ҳеч ким тўхтатмаяпти, деб ўйламаганлар. Тўғриси, бундай ишни қилаётган одамнинг ўйлашга ҳам вақти бўлмайди…\n16 феврал фитнасини уюштирганлар хусусида бизнинг гумонимиз шу. Ҳақиқатни яна Оллоҳ билади.\nМуҳаммад Солиҳнинг 2013 йилда Истанбулда чоп этилган “Туркистон шуури” номли китобидан. (201-206-саҳифалар)


Германия Россиянинг G7га таклиф этилишига қарши чиқди\nГермания ташқи ишлар вазири Ҳайко Маас 26 июль куни унинг мамлакати Россиянинг «катта еттилик» (G7)га қайтариш таклифига қарши чиқишини айтиб ўтган.\nФото: www.marco-urban.de / Marco Urban\n«Россиянинг чиқарилиши сабаби Қримнинг аннексия қилиниши ва Укрананинг шарқий қисмига аралашув билан боғлиқ. Бу масала ҳал этилмас экан, Россияни таклиф қилиш учун имконият кўрмаяпман», — деган вазир Rheinische Post газетасига берган интервьюсида.\nМааснинг қайд этишича, Германия Донбасс бўйича Минск келишувларини қўллаб-қувватлайди, бироқ Қримни Украинанинг бир қисми деб ҳисоблашда давом этади.\nБундан ташқари, немис ташқи сиёсат идораси раҳбари Берлиннинг G7 ва G20га содиқ эканлигини таъкидлаб, мамлакат бу форматларнинг G11 ёки G12 каби кенгайтирилишига қарши чиқишини айтиб ўтган.\n31 май куни АҚШ президенти Дональд Трамп жаҳондаг мураккаб эпидемиология вазият туфайли G7 саммитини бошқа муддатга кўчириш, шунингдек, унга Россия, Ҳиндистон, Жанубий Корея ва Австралияни таклиф қилиш истагини билдириб ўтган эди.\nКейинроқ АҚШнинг Рфдаги элчиси Жон Салливан Москва ва Вашингтон Россиянинг G7 саммитида эҳтимолли иштироки деталларини муҳокама қилаётганини хабар берган эди.\nБироқ, РФ ТИВ раҳбари ўринбосари Сергей Рябков бу ахборотни рад этиб, замонавий дунёда ҳар қандай масалани Хитой иштирокисиз муҳокама этиш мумкин эмаслигини таъкидлаган.\n«Катта еттилик»ка айни пайтда АҚШ, Канада, Япония, Германия, Буюк Британия, Франция ва Италия аъзо. Россия уни 2014 йилда тарк этган. Бу ҳолда, Россия унга қайтишга ҳаракат қилмаслиги, ушбу формат «катта йигирматалик» касби самарали эмаслигини қайд этиб келган.\nПутин NBC телеканалига берган интервьюсида нималар ҳақида гапирди?\nГерманиянинг «Бухоро»сига саёҳат (фото)